qundao/data-zh-poetry huggingface dataset:
添字浣溪沙·初夏夜饮归
作者：陈继儒
朝代：明
体裁：词

桐树花香月半明，棹歌归去蟪蛄鸣。曲曲柳湾茅屋矮，挂鱼罾。
笑指吾庐何处是？一池荷叶小桥横。灯火纸窗修竹里，读书声。
白燕
作者：陈继儒
朝代：明
体裁：七言律诗

纷纷白水满春塘，淡雨微烟更渺茫。新垒落花红粉薄，隔楼芳草雪衣凉。舞翻掌上明珠色，零落钗头片玉香。正是怀人太无赖，五更残月照空梁。
白蘋
作者：陈继儒
朝代：明
体裁：七言绝句

秋老蘋花贴岸开，雪鸥一点夜飞来。逢人尽道游烟雨，月白何曾独上台。
看花纪事
作者：陈继儒
朝代：明
体裁：七言绝句

春寒风弱酒旗斜，亚字城南八字沙。午后主人犹病酒，隔篱小犬吠桃花。
缺题
作者：陈继儒
朝代：明

十亩之郊，菜叶荠花。抱瓮灌之，乐哉农家。
缺题
作者：陈继儒
朝代：明

山中日日试新泉，君合前身老玉川。石枕月侵蕉叶梦，竹炉风软落花烟。点来直是窥三昧，醒后翻能赋百篇。却笑当年醉乡子，一生虚掷杖头钱。
缺题
作者：陈继儒
朝代：明

春水渐宽，青青者芹。君且留此，弹余素琴。
缺题
作者：陈继儒
朝代：明

梅雨晴时处处蛙，寻常家酿不须赊。老亲醉后盘餐散，瓶里初开夜合花。
缺题
作者：陈继儒
朝代：明

潦倒鹿裘寒，探梅草未乾。拈花先命酒，钓雪戏投竿。客去鸟声碎，山高屐齿删。不辞松底卧，一任老袁安。
缺题
作者：陈继儒
朝代：明

草绿蘋香縠水纹，秋山寂寂冷斜曛。庭前双桂窗留影，时宿寒鸦与断云。秋老江濒漾夕空，萧萧枫叶挂疏红。那知三泖清秋思，偏寄芦花一寺中。
缺题·其一
作者：陈继儒
朝代：明
体裁：七言绝句

草绿蘋香縠水纹，秋山寂寂冷斜曛。庭前双桂窗留影，时宿寒鸦与断云。
缺题·其二
作者：陈继儒
朝代：明
体裁：七言绝句

秋老江濒漾夕空，萧萧枫叶挂疏红。那知三泖清秋思，偏寄芦花一寺中。
芦花歌
作者：陈继儒
朝代：明
体裁：古风

芦花作主我作客，芦花点头我拍膝。白鸥衔住绿蓑衣，使我欲行行不得。我醉欲倩芦花扶，芦花太懒可奈何。不如呼出青天月，大家跃入金葫芦。
落梅
作者：陈继儒
朝代：明
体裁：五言律诗

春色未曾半，罗浮梦已空。玉鳞飞寂寂，翠羽怨匆匆。雪打窗前月，香消笛里风。逡巡寻一醉，驴背有诗翁。
试茶
作者：陈继儒
朝代：明

绮阴攒盖，灵草试奇。竹炉幽讨，松火怒飞。水交以淡，茗战而肥。绿香满路，永日忘归。
读少陵集
作者：陈继儒
朝代：明
体裁：七言绝句

兔脱如飞神鹘见，珠沉无底老龙知。少年莫漫轻吟咏，五十方能读杜诗。
读少陵集
作者：陈继儒
朝代：明
体裁：七言绝句

脱兔如飞神鹘见，珠沉无底老龙知。少年莫漫轻吟咏，五十方能读杜诗。
赠云麓上人
作者：陈继儒
朝代：明
体裁：六言诗

云去云来空谷，碧苔暗生茅屋。日斜一卷法华，坐对飞泉自读。
赠冯岱宗
作者：陈继儒
朝代：明
体裁：七言律诗

少小才名犹擅场，青山副本不须藏。车中满载三千牍，屋后贪栽八百桑。池草墨酣横鸟迹，土花铁冷绣鱼肠。好将一片烟霞骨，香案前头侍玉皇。
赠无瑕上人
作者：陈继儒
朝代：明
体裁：五言绝句

宝剑绣不飞，化作长虹影。霜月照禅床，何如铁衣冷。
赠濂上人
作者：陈继儒
朝代：明
体裁：六言诗

锡杖半随青席，独宿万顷寒云。云气夜来飞去，藤花又复纷纷。
赠麻衣僧
作者：陈继儒
朝代：明

熟睡孤峰最上台，雪深埋却醉形骸。
一枝竹杖虽然瘦，曾解山中斗虎来。
辛夷
作者：陈继儒
朝代：明

春雨湿窗纱，辛夷弄影斜。曾窥江梦彩，笔笔忽生花。
霜天晓角
作者：陈继儒
朝代：明
体裁：词

背水临山，门在松荫里。茅屋数间而已，土泥墙，窗糊纸。曲床木几，四面摊书史。若问主人谁姓，灌园者，陈仲子。
不衫不履，短发垂双耳。携得钓竿筐筥，九寸鲈，一尺鲤。菱香酒美，醉倒芙蓉底。旁有儿童大笑，唤先生，看月起。
题云山
作者：陈继儒
朝代：明

雨过石生五色，云度山馀数层。时有炊烟出树，中多处士高僧。
题君策畸墅二首·其一
作者：陈继儒
朝代：明
体裁：五言律诗

羡尔乐闲旷，十年营一丘。贫能买奇石，老即卧沧洲。亭界群峰影，池涵万竹秋。凭高思纵目，烟际起层楼。
题君策畸墅二首·其二
作者：陈继儒
朝代：明
体裁：五言律诗

幽人开径后，卷石化名山。岩户转如画，云溪不记湾。帘疏花窈窕，松冷鹤高閒。祗是诗僧至，先生一启关。
题寿安寺壁
作者：陈继儒
朝代：明

灌木阴阴殿角斜，寺南一带好人家。
春潮退后西风急，破网无鱼挂落花。
题毕钵山图
作者：陈继儒
朝代：明

毕钵罗峰回入霄，不通猿鸟不通樵。横空独木如飞栈，半月山人一换桥。
题毕钵山图
作者：陈继儒
朝代：明

毕钵罗峰迥入霄，不通猿鸟不通樵。
横空独木如飞栈，半月仙人一换桥。
饮虹桥
作者：陈继儒
朝代：明
体裁：六言诗

柳蘸鸭头春水，草分燕尾晴沙。莫问旗亭远近，窗前认取桃花。
鼓琴
作者：陈继儒
朝代：明
体裁：古风

老树槎牙匝涧生，弹琴树底月凄清。有时弦到真悲处，古战场中蟋蟀声。
题补陀
作者：陈继畴
朝代：明
体裁：七言律诗

劫后庄严小白华，金钱诏许出官家。法轮双转三摩地，龙藏齐颁五色霞。古洞千年仍竹叶，香林无处不莲花。等心随顺如相许，早向门前驾大车。
登高陵塔有感
作者：陈维宁
朝代：明

荒寺浮屠接太空，登临平步袭天风。南山可望连秦塞，渭水东流绕汉宫。百里疮痍何日起，五渠湮淤几时通。古今凭吊多慷慨，骚首声闻达帝聪。
壶口秋风
作者：陈维藩
朝代：明
体裁：七言律诗

碧空昨夜渡宾鸿，壶口波兮思禹功。一水中分秦晋异，两山傍峙古今同。秋风捲起千层浪，晓日迎来万丈虹。八载勤王方奏绩，凿成天险壮河东。
同寅寄书以诗代答
作者：陈维裕
朝代：明

有使自东来，附书三两封。各有平安字，捧至柏台中。开缄是谁传，乃我平生友。别来未几时，殷勤问安否。友情既具陈，国事更谆谆。誓欲诛奸宄，何曾顾微身。读罢置袖中，引领深相忆。小人重名利，君子怀耻惜。而我二三人，许国亦已深。贤劳敢自任，靖共持此心。叹息犹未已，使者告归去。走笔题数言，于以道情素。
夜坐
作者：陈维裕
朝代：明

公馆岁将阑，更深不觉寒。宦情甘寂莫，民隐苦艰难。渡近潮声逼，窗疏夜色残。何人沽美酒，小酌暂成欢。
寄弟养志
作者：陈维裕
朝代：明

别汝一载馀，思汝心转切。不知汝在家，所为何事业。男儿贵立身，出处当豪杰。汝志素云养，汝性亦不拙。勉励方成人，优游总无益。旦夕奉亲馀，无令废书籍。青春不再至，岁月莫虚掷。有司取人才，文章要矜式。熟路驰轻车，任尔随所适。非我私杜撰，乃我所亲历。万里寄汝言，为我铭胸臆。
寄表弟谢仲平
作者：陈维裕
朝代：明

内弟吾乡彦，多才学亦优。几年客京国，那肯谒诸侯。齐鲁观风过，江湖览胜游。琴樽今未共，回首暮云浮。为客江南地，蹉跎两见梅。旧乡殊在望，家信数传来。晚浪随风急，朝霜似雪堆。良朋怀未已，怅望独徘徊。
寄表弟谢仲平·其一
作者：陈维裕
朝代：明

内弟吾乡彦，多才学亦优。几年客京国，那肯谒诸侯。齐鲁观风过，江湖览胜游。琴樽今未共，回首暮云浮。
寄表弟谢仲平·其二
作者：陈维裕
朝代：明

为客江南地，蹉跎两见梅。旧乡殊在望，家信数传来。晚浪随风急，朝霜似雪堆。良朋怀未已，怅望独徘徊。
曹南咏柳
作者：陈维裕
朝代：明

双河流水日悠悠，晓际微濛片月幽。色映石桥宜客坐，光摇芦渚骇鱼游。几家砧杵闻前岸，何处书声起近楼。五马观风人早起，也宜清兴豁吟眸。桑柘成林一望遥，长村景物此时饶。初生细叶笼朝露，下长柔枝近野桥。秋社散时人踏影，春蚕眠起女攀条。从今民免无衣叹，善政行看播颂谣。
曹南咏柳·其一
作者：陈维裕
朝代：明

双河流水日悠悠，晓际微濛片月幽。色映石桥宜客坐，光摇芦渚骇鱼游。几家砧杵闻前岸，何处书声起近楼。五马观风人早起，也宜清兴豁吟眸。
曹南咏柳·其二
作者：陈维裕
朝代：明

桑柘成林一望遥，长村景物此时饶。初生细叶笼朝露，下长柔枝近野桥。秋社散时人踏影，春蚕眠起女攀条。从今民免无衣叹，善政行看播颂谣。
柏台感兴
作者：陈维裕
朝代：明

晨坐柏台上，柏树阴且浓。群鸦方蔽集，晓日初曈曈。风吹柏树枝，玉露滴台中。台下有芳葩，朝来不禁风。一动尽披靡，况能保隆冬。于焉重有感，使我德愈充。若无岁寒操，对此亦何容。南国有佳人，安居在深闱。贞静备淑德，婉娈多令姿。中馈素所谙，女红亦其宜。奈何家贫薄，良媒不相知。桃夭未见赋，摽梅已愆期。邻人为兴叹，彼心终不移。嫁郎须柯斧，大节安可亏。世间苟得者，视之良忸怩。
柏台感兴·其一
作者：陈维裕
朝代：明

晨坐柏台上，柏树阴且浓。群鸦方蔽集，晓日初曈曈。风吹柏树枝，玉露滴台中。台下有芳葩，朝来不禁风。一动尽披靡，况能保隆冬。于焉重有感，使我德愈充。若无岁寒操，对此亦何容。
柏台感兴·其二
作者：陈维裕
朝代：明

南国有佳人，安居在深闱。贞静备淑德，婉娈多令姿。中馈素所谙，女红亦其宜。奈何家贫薄，良媒不相知。桃夭未见赋，摽梅已愆期。邻人为兴叹，彼心终不移。嫁郎须柯斧，大节安可亏。世间苟得者，视之良忸怩。
送丘黄门甥林士元归闽
作者：陈维裕
朝代：明

南闽九月天尚热，北京九月寒将迫。北居南人却忆家，一日梁桥几人别。君家旧住闽山陬，柴门流水清且幽。薰风琴韵林间石，清昼书声松下楼。黄门舅氏真儒者，每日相亲情更雅。春山载酒共追随，曲几新诗兴来写。一从去作青琐郎，螭头载笔侍君王。几年会面不可得，万里相思道路长。相思万里情无已，跋涉担簦游帝里。都城城北忽相逢，倾盖论情一何喜。朝回日日相欢娱，花下酌酒斟满壶。长安晓月随吟步，公邸春风拂坐裾。寸心乍伸欢未久，又向都门惜分手。满天秋气尽白云，几处微霜脆疏柳。男儿读书须成名，看汝骨骼何峥嵘。相期折桂朝金阙，还言似舅即贤甥。
送何敬止之安庆
作者：陈维裕
朝代：明

久别愁契阔，一见情转纾。如何未几月，策马复驰驱。晓出都门道，和风吹长裾。载酒双玉壶，酌君聊踟蹰。好鸟对离席，垂杨发清渠。把酒未成醉，却忆相交初。癸酉岁大比，就试来于于。当时誇特达，抱负期共摅。荆山君献璞，沧海我遗珠。彼此或阻隔，蹉跎音信疏。君教钱塘上，巍然道自居。湖苏齐经学，河汾播名誉。我今忝登第，乘骢长安衢。相逢话畴昔，屈指十载馀。公邸且为乐，忽闻䧏除书。宦辙岂常聚，仕途随所如。恪共各自勉，离别安足吁。安庆俗齐鲁，诸生器璠玙。到时正三月，杏坛化日舒。皋比坐容与，函丈争抠趋。师道素所讲，熟路驰轻车。长养九霄翥，变化北溟鱼。倘因閒暇日，尺书多寄予。
送何敬止之安庆
作者：陈维裕
朝代：明
体裁：古风

久别愁契阔，一见情转纾。如何未几月，策马复驰驱。晓出都门道，和风吹长裾。载酒双玉壶，酌君聊踟蹰。好鸟对离席，垂杨发清渠。把酒未成醉，却忆相交初。癸酉岁大比，就试来于于。当时誇特达，抱负期共摅。荆山君献璞，沧海我遗珠。彼此或阻隔，蹉跎音信疏。君教钱塘上，巍然道自居。湖苏齐经学，河汾播名誉。我今忝登第，乘骢长安衢。相逢话畴昔，屈指十载馀。公邸且为乐，忽闻降除书。宦辙岂常聚，仕途随所如。恪共各自勉，离别安足吁。安庆俗齐鲁，诸生器璠玙。到时正三月，杏坛化日舒。皋比坐容与，函丈争抠趋。师道素所讲，熟路驰轻车。长养九霄翥，变化北溟鱼。倘因閒暇日，尺书多寄予。
送副使邓崇政
作者：陈维裕
朝代：明

圣人御皇极，治世跻虞唐。天下皆鼓舞，四夷尽来王。夫何有小丑，迩者自荆襄。弄兵敢称乱，啸聚成猖狂。郡邑为骚动，居民废耕桑。事闻上震怒，愚民渎天常。即日命大将，十乘先启行。又命大司马，同行总其纲。师出在严翼，不可无预防。汝端作御史，汝往绳怠遑。臣端拜稽首，感激怀忠良。戮力仗天威，同心靖一方。凯旋论功赏，升秩沭恩光。荆南既已定，西边复扰攘。岂曰圣明世，屡见叛封疆。蠢尔亡命徒，招呼聚山冈。不知圣恩抚，渐有牙距张。倚险肆剽掠，边人亦忧惶。天子曰无恐，一将足以当。莅军遣元帅，机务属都堂。纠察命臣端，汝有闻湖湘。汝行务敬戒，毋使妄杀伤。命下咸发愤，车马出煌煌。荷戈忘辛苦，历险经雪霜。深入抵巢穴，驱戮如犬羊。渠魁受拘絷，馀众无潜藏。边尘成晏堵，中外皆乐康。捷闻天子喜，有功当尽偿。次第见升赏，大小无遗忘。汝端两效职，与汝金腰黄。陜右迩边境，汝曹多名望。汝作臬府副，职任汝自强。再拜受恩命，吉日戒行装。举手谢朝列，驰驱辞帝乡。七月时雨霁，都门秋气凉。路㫄拥冠盖，祖道陈壶觞。相送不忍别，携手上河梁。北风来拂拂，河水流汤汤。斗酒倾未已，旆帆风中飏。共言当此去，何以答圣皇。当知职分尽，安肯负寸长。皇皇夙夜际，肃肃寅畏将。冤民颂定国，奸贪避张纲。殷勤同年友，劝勉陈诗章。
送副使邓崇政
作者：陈维裕
朝代：明
体裁：古风

圣人御皇极，治世跻虞唐。天下皆鼓舞，四夷尽来王。夫何有小丑，迩者自荆襄。弄兵敢称乱，啸聚成猖狂。郡邑为骚动，居民废耕桑。事闻上震怒，愚民渎天常。即日命大将，十乘先启行。又命大司马，同行总其纲。师出在严翼，不可无预防。汝端作御史，汝往绳怠遑。臣端拜稽首，感激怀忠良。戮力仗天威，同心靖一方。凯旋论功赏，升秩沭恩光。荆南既已定，西边复扰攘。岂曰圣明世，屡见叛封疆。蠢尔亡命徒，招呼聚山冈。不知圣恩抚，渐有牙距张。倚险肆剽掠，边人亦忧惶。天子曰无恐，一将足以当。莅军遣元帅，机务属都堂。纠察命臣端，汝有闻湖湘。汝行务敬戒，毋使妄杀伤。命下咸发愤，车马出煌煌。荷戈忘辛苦，历险经雪霜。深入抵巢穴，驱戮如犬羊。渠魁受拘絷，馀众无潜藏。边尘成晏堵，中外皆乐康。捷闻天子喜，有功当尽偿。次第见升赏，大小无遗忘。汝端两效职，与汝金腰黄。陜右迩边境，汝曹多名望。汝作臬府副，职任汝自强。再拜受恩命，吉日戒行装。举手谢朝列，驰驱辞帝乡。七月时雨霁，都门秋气凉。路旁拥冠盖，祖道陈壶觞。相送不忍别，携手上河梁。北风来拂拂，河水流汤汤。斗酒倾未已，旆帆风中飏。共言当此去，何以答圣皇。当知职分尽，安肯负寸长。皇皇夙夜际，肃肃寅畏将。冤民颂定国，奸贪避张纲。殷勤同年友，劝勉陈诗章。
送赵廷振令海丰
作者：陈维裕
朝代：明

无诸城外逼初冬，送客南行思不穷。近岸芦花飘浅素，平山枫叶坠残红。地连百粤通闽峤，路出三阳是海丰。君去治民须德化，蛮歌和处草从风。
送金少卿尊甫致南安太守归政
作者：陈维裕
朝代：明

都门七月天气凉，榴花落尽杨叶黄。送君载酒都门道，疋马此时思旧乡。君家金陵江上住，家世冠裳朝夕聚。蠹简牙签满几床，芝兰玉树当庭户。自昔聪明夐不群，读书万卷思匡君。三策袖中未及献，一官赞务摅忠勤。九年出补南安守，籍籍声名满人口。列郡官僚不敢欺，绕村黎庶皆耕耨。黎庶耕耘岁每登，黄堂白昼清如冰。门无私谒心常泰，狱少冤民讼不兴。迩来考绩朝帝所，卧辙攀辕民父母。共愿眼前留寇恂，毋令去后思何武。黄门有子久鸣珂，远来相见情如何。人争京国誇桥梓，君却还山慕薜萝。平明跃马长安路，綵绳玉壶酒如乳。遥波落木怆离情，明月白云引归趣。凤皇山南白鹭洲，昔年别处今白头。秣陵风景常在目，却羡长江天际流。
题九鸶图
作者：陈维裕
朝代：明

周人咏振鹭，洁白与人比。鲁人咏振鹭，舞者持其羽。孰谓彼微禽，往往在所取。而今画图中，三三见栖止。皎皎毛羽鲜，粲粲顶丝美。玩之有深意，可以勖君子。
题李叔玉太守园
作者：陈维裕
朝代：明

不羡诸侯贵，还寻畎亩春。开轩临绿野，凿沼养红鳞。橘子经霜熟，梅花近腊新。兴来多妙句，倡和属何人。
题李梅庵太守园亭
作者：陈维裕
朝代：明

归来林下自仙流，结构茅亭事事幽。二顷稻田春遍种，一区蔬圃熟堪收。瓮头酒美临池酌，花下诗成与客酬。此外红尘都不到，何妨山水恣夷犹。
姜女坟
作者：陈绾
朝代：明
体裁：古风

妾身本在深闺里，十五嫁夫作胥靡。赭衣就役筑长城，闻道辽东今已死。妾身本为从夫来，夫死妾身朝露耳。间关呕血竟何归，万里将身葬水涘。孱躯虽死心未灰，化作望夫石礧礧。江枯海竭眼犹青，望入九原何日起。
镇东楼
作者：陈绾
朝代：明
体裁：七言律诗

楼阁晴阴向晚开，海天秋思独徘徊。寒生绝塞砧声急，木落荒郊雁影来。关树不迷南国望，羽书频见朔风催。感时忽讶潘郎鬓，作赋还怜王粲才。
似张天傅
作者：陈缉
朝代：明

市泾真士有张骞，早岁辞家愿学仙。古匣龙蛇秋仗剑，石坛星斗夜朝天。洞中云暗长疑雨，鼎内丹成不计年。欲试囊中餐玉法，明朝相约过蓝田。
古岩为臧德中赋
作者：陈缉
朝代：明

苍然壁立耸高寒，元气淋漓湿未乾。开辟自天留涧壑，巉岩如玉倚林峦。壶中楼观金银气，洞里神仙日月丹。拟欲扪萝游绝顶，伫闻环佩响珊珊。
吊古
作者：陈缉
朝代：明

投箠渡江江水空，朝驰淮海暮吴中。江东壮士轻王猛，吴下诸公失吕蒙。山鬼有灵啼夜月，野花无主怨东风。尽将骸骨填沟壑，谁在云台第一功。
和大兄十四夜月
作者：陈缉
朝代：明
体裁：五言律诗

桂老金为粟，蟾孤玉作团。明朝应更好，此夜不胜寒。弟妹他乡共，关山几处看。南飞有乌鹊，未得一枝安。
和大兄甲辰岁九日见寄
作者：陈缉
朝代：明

霜后山林落叶稀，黄花采采绕柴扉。催租吏去生秋兴，堕帽人酣又夕晖。岁歉欲求菰米饭，天寒偏怯芰荷衣。风尘如此须归好，手把长竿坐钓矶。
寿仙曲为爱山翁
作者：陈缉
朝代：明

仙人爱山山中居，白云为裳霞作裾。山田种石不种谷，石子千载成琼琚。梧桐高冈生凤雏，鸾停鹄峙相追趋。东风吹花映绣襦，花下拜舞为欢娱。松泉绕溪溪绕屋，琅玕青青瑶草绿。朝皮商山歌紫芝，莫过蓝田餐白玉。仙人玉立颀而长，庞眉皓首双瞳方。酣歌未终乐再张，王乔赤松皆在傍。阿母来遗蟠桃香，青鸟两两先翱翔。双成飞琼罗雁行，巢笙吹彻丹凤凰。敲金戛玉声锵锵，饮以九酝琼瑶浆。一酌精气流肝肠，神完骨蹻筋力强。再酌毛羽生微凉，仰视六合思飞扬。何当更酌富眉寿，后天不老凋三光。
春波渔傲为王原鲁赋
作者：陈缉
朝代：明

猩袍自脱换羊裘，鼓枻长歌上钓舟。山泽有人能忘汉，熊罴无梦可兴周。绿波芳草西湖上，细雨斜风古渡头。不是忘君与忘世，盛时原自有巢由。
柬吴中永乐寺住持鼎虚中
作者：陈缉
朝代：明

梵王楼阁冠吴中，云绕诸天会法宫。宝藏夜明珠出海，花台烟暖雨随风。庭松回指思玄奘，陇月迎人识赞公。劫后相看情倍好，诗成须寄具区东。
次原素上巳韵
作者：陈缉
朝代：明

落花如雪委苍苔，百岁逢春复几回。流水羽觞嗟寂寞，石田茅屋未归来。舞雩风暖宜童子，修禊书成属俊才。故旧相看情倍好，雅怀今日为君开。
次吴景长秋兴韵
作者：陈缉
朝代：明

十年朋旧总飘零，丧乱无书问死生。深院银灯挑锦字，小楼明月理瑶笙。霜寒菊径思元亮，秋老瓜田忆邵平。怅望佳人泪如雨，夜深肠断楚歌声。
次近仁韵
作者：陈缉
朝代：明

长袖方袍垫角巾，逍遥天地一閒身。匡庐结社邀元亮，鉴水维舟待季真。飞絮游丝留白昼，野花幽草自长春。林间无地容尘俗，秖许先生与卜邻。
海上述事
作者：陈缉
朝代：明

浮生南北任流萍，漫刺江湖忆祢衡。雁去关河愁万里，潮来江海月三更。燐光夜伴蛩螀泣，妖气晴连螮蝀横。欲向灵氛问人事，中原何日可休兵。野径荒凉日欲晡，林栖水宿递相呼。汀洲霜冷蒹葭老，山路秋高苜蓿枯。屈子壮心能忘楚，武侯遗恨在吞吴。便从海岛寻蓬岛，先向鹅湖下鹉湖。忆昔扁舟过洞庭，长怀七十二峰青。三年跅弛吴中客，十载漂流水上萍。作赋便思招海贾，移文无复愧山灵。碧天寥阒秋如洗，愿借仙家白凤翎。
海上述事·其一
作者：陈缉
朝代：明

浮生南北任流萍，漫刺江湖忆祢衡。雁去关河愁万里，潮来江海月三更。燐光夜伴蛩螀泣，妖气晴连螮蝀横。欲向灵氛问人事，中原何日可休兵。
海上述事·其三
作者：陈缉
朝代：明

忆昔扁舟过洞庭，长怀七十二峰青。三年跅弛吴中客，十载漂流水上萍。作赋便思招海贾，移文无复愧山灵。碧天寥阒秋如洗，愿借仙家白凤翎。
海上述事·其二
作者：陈缉
朝代：明

野径荒凉日欲晡，林栖水宿递相呼。汀洲霜冷蒹葭老，山路秋高苜蓿枯。屈子壮心能忘楚，武侯遗恨在吞吴。便从海岛寻蓬岛，先向鹅湖下鹉湖。
白苧词和沈孟明韵
作者：陈缉
朝代：明

盈盈窗间女，悄悄事编织。明明红粉妆，皎皎瓠犀白。妾身不作清露尘，妾颜不学巫山云。藁砧年少事游侠，闭门花落愁青春。瑶阶蟋蟀鸣，金井辘轳响。绠绝谁再续，因之重惆怅。河东织女河西郎，深夜起看登秋堂。翠翘银凤绿云绕，锦屏绣褥春风香。昔为连理枝，今成断肠草。鸾去镜空存，膏沐为谁好。妾颜渐改非昔年，天上明月何娟娟。东家女子荡舟去，玉手不采湖中莲。莲生藕有丝，零落怨秋色。花开犹有时，花落恨无迹。问郎欲归趋何时，念妾日夜愁空闺。白头鸳鸟不飞去，海枯石烂双依栖。
禁烟日怀大兄
作者：陈缉
朝代：明

留春无计愿春迟，花落空山有子规。翡翠栖香来杜若，牵牛引蔓上棠梨。文园多病犹为客，杜老应门亦有儿。田野寒烟不须楚，罢民无食已多时。
禁烟日简长如仲如二昆弟
作者：陈缉
朝代：明

朱阑六曲旧池台，甲帐珠帘已劫灰。旧鬼烦冤新鬼哭，前人遗怨后人哀。谁将天地为棺椁，忍见英雄化草莱。惆怅故园犹未返，野花无主为谁开。湖头谁复载吴娃，鸥鸟多情恋白沙。涪万春深无杜宇，武陵何处有桃花。雨馀石燕晴归穴，市近山蜂午报衙。看到前朝丞相墓，野人翻土种桑麻。
禁烟日简长如仲如二昆弟·其一
作者：陈缉
朝代：明

朱阑六曲旧池台，甲帐珠帘已劫灰。旧鬼烦冤新鬼哭，前人遗怨后人哀。谁将天地为棺椁，忍见英雄化草莱。惆怅故园犹未返，野花无主为谁开。
禁烟日简长如仲如二昆弟·其二
作者：陈缉
朝代：明

湖头谁复载吴娃，鸥鸟多情恋白沙。涪万春深无杜宇，武陵何处有桃花。雨馀石燕晴归穴，市近山蜂午报衙。看到前朝丞相墓，野人翻土种桑麻。
秋夜怀明本
作者：陈缉
朝代：明

溪声淅沥起蒹葭，溪水潺潺漱白沙。大地星流还化石，小窗灯冷不成花。江淮峰火三千里，城郭人民八九家。避地欲寻张博望，月明沧海汎灵槎。
竹枝歌次韵
作者：陈缉
朝代：明

赠君曾出双南金，别君曾弹紫绮琴。断金还比阿奴意，断弦持比阿郎心。期郎归时明月圆，明月已圆郎未还。妾颜不比昔时好，郎心不比昔时坚。
竹枝歌次韵·其一
作者：陈缉
朝代：明

赠君曾出双南金，别君曾弹紫绮琴。断金还比阿奴意，断弦持比阿郎心。
竹枝歌次韵·其二
作者：陈缉
朝代：明

期郎归时明月圆，明月已圆郎未还。妾颜不比昔时好，郎心不比昔时坚。
观醮
作者：陈缉
朝代：明

云龙风虎护重关，羽盖霓旌绕石坛。金阙九天开閟极，玉京群帝集仙班。秋横剑气连星斗，朝罢仙音杂佩环。一点英灵渺何处，夜深应共鹤飞还。
过潮音庵访澄海性
作者：陈缉
朝代：明

潮音精舍水中央，寂寞松门掩夕阳。翡翠兰苕依水渚，鸬鹚鸂鶒满鱼梁。香消柏子春云冷，水滴莲花夜漏长。人世干戈嗟扰扰，欲从苦海问慈航。
送周焕文从唐伯刚之吴兴
作者：陈缉
朝代：明

碧澜堂下即吴兴，十里芙蓉绕石城。山简归时应倒载，条侯醉后尚谈兵。蘋洲雨过秋闻雁，橘里春深晓候耕。事简好将樵唱曲，水精宫里坐吹笙。
送道士谢清一归吴中
作者：陈缉
朝代：明

丹鼎红光照洞庭，天坛月色带疏星。玄都道士苍精剑，上界仙人白凤翎。阊阖朝回天荡荡，蕊珠经尽昼冥冥。欲从杖屦秋山里，风雨篝灯采茯苓。
雨中
作者：陈缉
朝代：明

日日江村听雨眠，风尘万事总堪怜。漂流未见民归业，赋敛重教出市廛。壮士有戈回白日，竖儒无术补青天。故园梦想荒芜遍，茅屋苍苔老石田。
雨中期张天傅以无舟不至
作者：陈缉
朝代：明

太乙冯虚不用舟，卧乘莲叶渡中流。斗牛夜射苍精佩，风露寒生紫绮裘。地隔蓬莱无万里，鹤归华表又千秋。仙家缩地如无术，安得相从到十洲。
题冯克敬清风轩
作者：陈缉
朝代：明

层轩修竹翠重重，万叶秋声吼箨龙。冰盌蔗浆凝玛瑙，金盘玉露泻芙蓉。脱巾挂壁云根净，拄笏看山爽气浓。沧海月明歌舞地，尽堪留客共从容。
题冯克敬清风轩
作者：陈缉
朝代：明
体裁：七言律诗

层轩修竹翠重重，万叶秋声吼箨龙。冰碗蔗浆凝玛瑙，金盘玉露泻芙蓉。脱巾挂壁云根净，拄笏看山爽气浓。沧海月明歌舞地，尽堪留客共从容。
题张原素书舫斋
作者：陈缉
朝代：明

水光云影欲连空，长日吾伊或倚篷。天上星槎张博望，座中人物米南宫。歌临赤壁舷仍扣，梦入山阴路可通。遥忆舵楼同晚饮，几回摇荡月明中。
陈缜
作者：陈缜
朝代：明
体裁：七言绝句

岚光滴翠水漪澜，碧射危楼六月寒。晓色斜阳真可爱，争如烟雨倚阑干。
古灶遗丹
作者：陈羔
朝代：明

江清树绿鸟频啼，仙子丹成鼎未迷。云母自馀怜俗客，欲从勾漏借刀圭。
金滩跃鲤
作者：陈羔
朝代：明

百尺寒潭傍钓矶，滩边双鲤弄晴晖。龙门三月烟波阔，取次桃花浪里飞。
上元夜别
作者：陈翼飞
朝代：明
体裁：七言绝句

金雁欹斜记昔年，轻笼慢撚最堪怜。四条弦索无端绝，一夕春风也飒然。
大湘滩
作者：陈翼飞
朝代：明
体裁：五言绝句

遮莫上瞿塘，滟滪大如象。不见建溪石，连亘三千丈。
字字双·戍妇
作者：陈翼飞
朝代：明

长城饮马嘶复嘶，古木寒雅栖复栖。空床独守啼复啼，从军荡子西复西。
怅望
作者：陈翼飞
朝代：明
体裁：五言律诗

寂寂何多绪，凭高魂易销。疏钟萧寺雨，远树海门潮。秋月七千里，春风廿五桥。愁来频徙倚，蹋破小山寮。
斋居
作者：陈翼飞
朝代：明
体裁：五言律诗

白水浮官舍，青山塞县门。案头尘未积，麈尾秃犹存。莽莽云中树，潇潇雪后村。斋居春事少，农务与谁论。
武昌西门
作者：陈翼飞
朝代：明
体裁：五言绝句

郎采白蘋花，侬开青箬酒。夜宿武昌城，朝折西门柳。
汎海值石尤因历云洞诸胜
作者：陈翼飞
朝代：明
体裁：古风

漠漠海云愁，黯黯江村暮。空舲拍怒涛，沈吟高四顾。桃花水正深，尚识桃源路。山灵巧见招，风伯枉相妒。系缆枫柳间，岸帻安余步。扪葛陟林峦，窈窕铁桥度。磴道断复连，石势纷扶互。谽谺迫太空，恍惚归藏布。高阁□九真，至德怀冲素。凤台何岿然，凤吹不可遇。笙鹤去已遐，犹馀控鹤处。古柏荫石泉，玉乳遥奔注。接饮清心脾，箕踞长松树。须臾返照空，咫尺生烟雾。
清湖舟中
作者：陈翼飞
朝代：明
体裁：五言绝句

枯柳霜中鹊，长烟雨后山。人来吹笛罢，独立碧溪湾。
温陵道中
作者：陈翼飞
朝代：明
体裁：五言律诗

九日山前路，登临病未能。烟萝从皛皛，云树几层层。豹犬柴门月，人鱼海市灯。不堪闻杜宇，匹马过温陵。
甘露寺
作者：陈翼飞
朝代：明
体裁：五言绝句

山色乍有无，江光递明灭。夕阳大道傍，行人读残碣。
荔枝词
作者：陈翼飞
朝代：明
体裁：七言绝句

梧州四月火山红，南海丹时黄雀风。不及闽中焦核好，定应馋杀葛仙翁。
落星石
作者：陈翼飞
朝代：明
体裁：五言绝句

白榆何夕堕，危石青如此。疑是酒星沉，渴饮湖中水。
虎硿岩
作者：陈翼飞
朝代：明
体裁：七言排律

秋天吹尽薜萝乾，野寺花开日暮看。松磴纡回高石出，江天缥缈乱峰攒。空王妙相青莲合，有客狂歌白苧寒。云去洞门知不住，经传贝叶已多残。头陀杂供雕胡饭，稚子频行碧玉盘。孤磬林虚潮近远，千灯塔古月阑干。时时跋马逢幽竹，处处惊蝉上细竿。桂冷小山微坐啸，菊分彭泽未堪餐。婆娑断袂羞蓬鬓，自在清尊老鹖冠。无语山僧如会意，袈裟相送下星坛。
赤栏湖
作者：陈翼飞
朝代：明
体裁：五言绝句

朝泛赤栏湖，暮宿黄金浦。多少采菱船，来问襄阳估。
马当
作者：陈翼飞
朝代：明
体裁：五言绝句

庙鼓持芭舞，蛮歌日易斜。分风能送客，不忍打神鸦。
寿李封翁
作者：陈舜法
朝代：明

早从天阙拜恩纶，笑弄孙曾越七旬。东海盛名齐大老，西周馀庆诞真人。一筇递历江山胜，双鬓还随日月新。欢羡少年今日酒，簪绅同戏锦堂春。
铜岭怀古
作者：陈舜法
朝代：明

层峦如黛宋名山，芜没荒林客引攀。异代流连伤死后，当年辜负望生还。愁来一旅留天下，恨去空名在世间。凭吊更怀张太史，可胜今古泪痕斑。
丙戌金陵作
作者：陈航
朝代：明

金陵大道平如砥，翠瓦雕甍相对起。甲第纵横尽主家，金鞭络绎多戚里。主家戚里遥相连，平堤走马去朝天。骑簇通衢看似绣，香连内苑色凝烟。烟连骑簇真堪玩，倏忽朝回更萧散。五侯宾从集如云，四夷门馆多迎款。须臾教乐从天来，齐歌赵舞皆柔谐。愧我儒生眼未识，日逐羸马随飞埃。飞埃扑人心草草，风光只在长安道。故乡回首白云遥，归去南山且终老。
再柬带湖主人
作者：陈航
朝代：明

休文何事减腰围，每日高楼坐不归。爱客真如忘寝食，对人浑若不胜衣。凭栏细数桃花落，卷幔閒看越鸟飞。似此清幽犹恨少，深移钓艇傍苔矶。
古锦词
作者：陈航
朝代：明

妾有一匹锦，欲作春风衣。珍重不肯着，十载藏光辉。时时自拂拭，彩色生罗帏。不绣閒花草，只作双鸳飞。天寒针线冷，谁念妾心违。
后出塞
作者：陈航
朝代：明

荷戈出门去，亲戚送我行。各携一杯酒，相劝事长征。战马饮河朔，边尘暗东京。努力报奇策，一扫欃枪平。
和赞善叔父尊韵
作者：陈航
朝代：明

千里怀人念故乡，应多感慨遇重阳。殷勤尽在诗编里，目极南天忆雁行。
塞下曲
作者：陈航
朝代：明

长城连大漠，紫塞控边涘。千骑黑弰军，落日辕门里。不战气偏骄，角逐心更喜。尝闻卫霍功，得遇风尘起。如今息功利，令人愁欲死。
大溪山
作者：陈航
朝代：明

大溪昔日风光好，十家五家同一保。鸡犬相闻达曙喧，晓钟递击无昏早。山人居山只食山，种得稻粱心亦閒。取柴斫竹白云里，筑埧分泉绿树间。山入于此自云乐，饱食安眠甘澹薄。里胥无复夜惊呼，足迹都忘到城郭。梵宫禅伯亦风流，辄与文人相唱酬。僧堂懒作六时礼，客馆偏能几日留。吁嗟此事犹眼见，倏忽光阴去如箭。至今惟有三家村，出入豺狼心胆战。相逢路上多含哀，辛苦如何说得来。只将筋力付流水，空把形容同死灰。
山中作
作者：陈航
朝代：明

空谷何曾出，深林但隐栖。采樵探古穴，把钓傍清溪。云气侵衣重，山容入户低。只缘忘世事，不是慕夷齐。
山庄访友
作者：陈航
朝代：明

隔水问柴荆，行行认犬声。野花当户发，谷鸟傍人鸣。地僻堪招隐，朋来暂辍耕。惟应三径里，斗酒话平生。
山水图
作者：陈航
朝代：明

数里平沙接远村，千重乔木荫柴门。可人最是沧洲晚，潮落依稀见水痕。
感兴
作者：陈航
朝代：明

灼灼道傍花，依依堤上柳。荣华耀一时，谁人不回首。颜色信可怜，春风不长久。有酒且自斟，母为叹衰朽。
挽曾国荃联
作者：陈航
朝代：明
体裁：联

万古独成，白下传来真事业；千秋一诀，苍生从此吝恩施。
春风颠歌
作者：陈航
朝代：明

平生不信春风颠，日日买醉春风前。今朝始信春风恶，桃花作雨柳飘绵。冲狂击荡上复下，澎湃奔腾如怒马。恍疑威动四极陲，又若气振长平瓦。游人郊外意颇愁，巨觥起浪难献酬。不如挈榼且归去，呼童载酒登南楼。
江村即事
作者：陈航
朝代：明

平芜缥缈浩无烟，禾黍高低遍野田。馌妇携筐遵小径，农夫荷锸觇荒泉。场坡瓜熟风当户，沧海渔归月在船。更喜清时无寇警，长江迤逦得安眠。
玉溪晚钓
作者：陈航
朝代：明

西山宜落日，乃在桑榆间。泛泛霞彩动，哑哑飞乌还。倒影丽穹汉，馀晖遍岩峦。安得鲁阳戈，挥之起颓颜。
秋兴
作者：陈航
朝代：明

龙龛高耸出烟霞，御国低佪接海涯。浅草牛羊随处放，深林猿鹤自成家。江潮汹涌朝仍暮，沙径逶迤曲又斜。年少此游今白发，倚筇无奈数归鸦。
竹寺春耕
作者：陈航
朝代：明

清溪深且广，游鳞无曝腮。洋洋各自适，既去仍复来。缅彼垂钓翁，终日坐苍苔。安知投缗意，不与古人偕。
结交行
作者：陈航
朝代：明

古人结交重相许，刎颈捐生后人慕。倾心沥胆过弟兄，意气昂藏谁敢顾。一朝势去事稍移，外貌未变心已离。临危忽作安身计，前时相许成相欺。君不见张耳陈馀最相爱，印绶毕竟何人佩。
虎溪三笑
作者：陈航
朝代：明

远公禅门秀，宴坐东林里。绝迹避喧嚣，不渡虎溪水。抑且偶忘形，相邀过清泚。忽闻于菟声，大笑不能已。元亮帻欲欹，脩静冠将委。丰采动林峦，声音响涯涘。逸韵当时称，高风后人纪。载瞻抚斯图，咏歌仍仰止。
赋得石上草
作者：陈航
朝代：明

石上草，何营营，团团翠碧沿岸生。年年雨露滋不长，岁旱乾枯应复萌。根托紫泥里，叶并白云横。恍疑九节长生饵，又若芝术摇金茎。老夫不可结，樵子难为薪。岂是天公爱灵物，护此石上千年春。
题严子陵
作者：陈航
朝代：明

饮尽桐江水，采遍富春山。不羡波底鱼，难垂手中竿。耕凿有真乐，衡茅无苦颜。一朝遇物色，千里涉河关。下车竟不屈，特立人所难。遂令天下士，千秋仰遐观。
题商山四皓
作者：陈航
朝代：明

引领盻层巅，遥见四老人。苍颜映绿水，一一严衣巾。望之即再拜，重其古先民。或云黄与绮，于此避强秦。至德尚可想，遐踪浩无邻。翩然若仪凤，览德翔秋旻。亡国失大老，兴邦得祥麟。威容动黼扆，问荅何精神。明两有馀庆，偏爱遂沦湮。至今仰遗烈，英气犹振振。
题山水扇面
作者：陈航
朝代：明

林下春风来，千年翠如璧。云拥群木深，溪回百川寂。中有幽人居，清朝此投迹。邂逅得良朋，于焉咏嘉客。
龙龛禅寺追和王高二太史题壁诗
作者：陈航
朝代：明

海上灵山孕神秀，万木苍苍碧云溜。山头霁色衬朝霞，树里岚光宜晚照。尘嚣迥隔绝纤埃，金仙之宅如蓬莱。神房半自花间出，定室多从松下开。胜槩岧峣真绝境，目极神驰与俱永。飞岩踏上听天鸡，叠巘攒云愁半岭。终南太华休争奇，其中佳趣人不知。岩扉静掩薜萝月，法水光涵祇树枝。不用伤心怨迟暮，且须载酒随玄度。玉堂词客解长歌，挥洒何须便归去。自笑狂吟非等伦，丽句从来贵有邻。他年诏许还山日，结社应须访旧人。
閒居杂兴
作者：陈艮
朝代：明

竹作屏籓草作庐，清幽偏称退休居。力田自有资家策，学圃应多种树书。鸦噪园林梧叶暗，虫吟篱落豆花初。高情不逐趋炎态，一枕清风午梦馀。水光山色共清妍，自乐乾坤静里天。用竹引泉通后圃，因花开径阅前川。夜长明月从亏缺，岁稔浮云任变迁。瓮里浊醪常不匮，杖头何用阿宣钱。茹美炰鲜气味新，北窗窗下独安神。直钩香饵聊为钓，曲突禾秆可当薪。舌在无官难补过，身闲有子岂忧贫。杜门谢客红尘绝，竹外清风来故人。独倚栏杆引望长，望中生意到林塘。斑鸠唤雨黄梅熟，红鲤吹花锦浪香。报主芳名留馆阁，思亲孝悃在羹墙。叹予梁燕多相似，去去来来为子忙。家住榕溪溪水头，门前绿树共清幽。五更残月他乡梦，三径高风故苑秋。仇览不妨淹隽武，杜陵无复叹离忧。儿孙足慰余生乐，一觉南柯万虑休。范蠡扁舟泛五湖，何如陶令赋閒居。平时羞睹梅枝瘦，今日忻逢柳眼舒。坐对檐花红落尽，閒敲棋子黑甜馀。心田一点明如镜，荑稗无侵不用锄。门外青松手自栽，时传清吹枕边来。杜陵肌骨因诗瘦，陶令襟怀为酒开。官去浑忘身外虑，客来常覆掌中杯。醉眠不觉天昏晓，一任谯楼鼓角催。雨过云收万象明，一天霁色酿新晴。柔桑叶尽吴蚕老，踯躅花开蜀魄鸣。竹影横窗看月上，松声撼谷觉潮生。人归人去年华换，惟有溪山不世情。
閒居杂兴·其一
作者：陈艮
朝代：明

竹作屏籓草作庐，清幽偏称退休居。力田自有资家策，学圃应多种树书。鸦噪园林梧叶暗，虫吟篱落豆花初。高情不逐趋炎态，一枕清风午梦馀。
閒居杂兴·其七
作者：陈艮
朝代：明

门外青松手自栽，时传清吹枕边来。杜陵肌骨因诗瘦，陶令襟怀为酒开。官去浑忘身外虑，客来常覆掌中杯。醉眠不觉天昏晓，一任谯楼鼓角催。
閒居杂兴·其三
作者：陈艮
朝代：明

茹美炰鲜气味新，北窗窗下独安神。直钩香饵聊为钓，曲突禾秆可当薪。舌在无官难补过，身闲有子岂忧贫。杜门谢客红尘绝，竹外清风来故人。
閒居杂兴·其二
作者：陈艮
朝代：明

水光山色共清妍，自乐乾坤静里天。用竹引泉通后圃，因花开径阅前川。夜长明月从亏缺，岁稔浮云任变迁。瓮里浊醪常不匮，杖头何用阿宣钱。
閒居杂兴·其五
作者：陈艮
朝代：明

家住榕溪溪水头，门前绿树共清幽。五更残月他乡梦，三径高风故苑秋。仇览不妨淹隽武，杜陵无复叹离忧。儿孙足慰余生乐，一觉南柯万虑休。
閒居杂兴·其八
作者：陈艮
朝代：明

雨过云收万象明，一天霁色酿新晴。柔桑叶尽吴蚕老，踯躅花开蜀魄鸣。竹影横窗看月上，松声撼谷觉潮生。人归人去年华换，惟有溪山不世情。
閒居杂兴·其六
作者：陈艮
朝代：明

范蠡扁舟泛五湖，何如陶令赋閒居。平时羞睹梅枝瘦，今日忻逢柳眼舒。坐对檐花红落尽，閒敲棋子黑甜馀。心田一点明如镜，荑稗无侵不用锄。
閒居杂兴·其四
作者：陈艮
朝代：明

独倚栏杆引望长，望中生意到林塘。斑鸠唤雨黄梅熟，红鲤吹花锦浪香。报主芳名留馆阁，思亲孝悃在羹墙。叹予梁燕多相似，去去来来为子忙。
赴京遇重阳作
作者：陈良
朝代：明
体裁：七言律诗

薄暮江城舣短航，孤怀牢落感重阳。一尊绿酒愁边醉，三径黄花梦里香。客路计程红日近，慈闱翘首白云长。遥怜兄弟登高处，独立西风见雁行。
孝庐卷
作者：陈良梅
朝代：明
体裁：七言律诗

自天立极孝为先，屈指居庐有几贤。泣血陇巅神鬼鉴，栖迟墓侧兔乌怜。终身永慕堪追辙，刻木尊亲可并肩。恨我未瞻苫块范，聊将诗续蓼莪篇。
殳山仙蜕
作者：陈良猷
朝代：明
体裁：七言绝句

金鼎三年大药成，等閒骑鹤上蓬瀛。惟馀旧日栖真地，一壑松阴月自明。
中庭野色
作者：陈良珍
朝代：明

绝壑惊涛接汉平，迢遥野色入郊坰。坐临北渚芳荪绿，帘捲南洲桂树青。雨里山河烟似织，雾中林薄翠为屏。同游赋客皆陶谢，亭上遥看尽德星。
九疑怀古
作者：陈良珍
朝代：明
体裁：古风

延袤楚塞三千里，云昔龙髯堕湘水。黄纛微茫晓梦中，翠华缥缈空山里。百年辇路已苍苔，落日如闻山鸟哀。娥皇叠嶂千重翠，岳牧峰高百尺台。云埋陵寝苍梧麓，烟袅东风芳草绿。瑟鼓湘灵曲未终，萧萧夜雨啼斑竹。
光孝寺对月
作者：陈良珍
朝代：明

丛林宵坐月，脉脉若为情。雁影初移塔，蟾光渐透楹。转添蟾魄静，隐约佛灯明。皎皎菩提下，飘飘入定声。
公无渡河
作者：陈良珍
朝代：明

公无渡河，河浊且波。公无渡河，乱石嵯嵯。朔风萧萧，祁雨滂沱。鼋鼍出没，蛟龙孔多。猗嗟公兮，汝无渡河。
再望九疑
作者：陈良珍
朝代：明
体裁：七言绝句

苍梧云压楚天低，中有娥皇叠嶂齐。欲酌春风荐蘋藻，满山烟雨鹧鸪啼。
再游西樵得月楼
作者：陈良珍
朝代：明

万树惊涛暝色幽，放歌曾忆昔年游。窗开北斗经檐下，夜静银河入槛流。谷口云霞疏作雨，山中风露迥如秋。野人素有幽栖兴，一听泉声便倚楼。
卜居南桠
作者：陈良珍
朝代：明

卜居邻绿野，凿沼面青蘋。垂钓风生槛，窥帘月近人。百年知己少，万事酒杯亲。未遣樊笼累，应惭野鹤身。
厓山吊古
作者：陈良珍
朝代：明

南来无复帝王州，航海频年事已休。铁马扬尘纷羯鼓，江豚吹浪覆龙舟。三人尚殚回天力，一旅焉能为国谋。寂寞厓山终古恨，断烟衰草至今愁。倒海排山力不任，赵家遗址独泣襟。悲风蓄恨江涛恶，苦雾含凄岛树阴。百二雄图归草莽，三千王气尽销沈。野鸟叫断荒山月，厓上凄凉自古今。神州回首尽飘蓬，万叠楼船血战红。银海有灵悲帝子，铜驼无路访行宫。烽连草树氛尘暗，云掩河山杀气浓。万代忠魂多积愤，杜鹃啼恨哭春风。
厓山吊古·其一
作者：陈良珍
朝代：明

南来无复帝王州，航海频年事已休。铁马扬尘纷羯鼓，江豚吹浪覆龙舟。三人尚殚回天力，一旅焉能为国谋。寂寞厓山终古恨，断烟衰草至今愁。
厓山吊古·其三
作者：陈良珍
朝代：明

神州回首尽飘蓬，万叠楼船血战红。银海有灵悲帝子，铜驼无路访行宫。烽连草树氛尘暗，云掩河山杀气浓。万代忠魂多积愤，杜鹃啼恨哭春风。
厓山吊古·其二
作者：陈良珍
朝代：明

倒海排山力不任，赵家遗址独泣襟。悲风蓄恨江涛恶，苦雾含凄岛树阴。百二雄图归草莽，三千王气尽销沈。野鸟叫断荒山月，厓上凄凉自古今。
园中与乡人酌别
作者：陈良珍
朝代：明

傍檐开晚酌，移席憩幽轩。三月送归客，一尊怀故园。日低松竹乱，鸟下薜萝喧。寂寞羁栖者，蓬蒿正满门。
圜中夜别友人
作者：陈良珍
朝代：明

南园惜分襟，商声夜未歇。池草澹微霜，风林堕纤月。殷勤尽霞觞，华舟戒明发。去矣增离忧，关河正脩越。
城南秋感
作者：陈良珍
朝代：明

朝台云树晚幽幽，霜老千林木叶稠。南国秋风吹客鬓，野人归梦落沧洲。疏慵未赴公车召，放浪仍耽杞国忧。廊庙江湖俱寂寞，有怀空倚粤江楼。栖迟犹自恋江城，社燕巢空木叶鸣。寒入关河催朔气，秋来鸿雁送边声。已怜为客黄金尽，况复多愁白发生。满眼蓬蒿归未得，故园摇落不胜情。
城南秋感·其一
作者：陈良珍
朝代：明

朝台云树晚幽幽，霜老千林木叶稠。南国秋风吹客鬓，野人归梦落沧洲。疏慵未赴公车召，放浪仍耽杞国忧。廊庙江湖俱寂寞，有怀空倚粤江楼。
城南秋感·其二
作者：陈良珍
朝代：明

栖迟犹自恋江城，社燕巢空木叶鸣。寒入关河催朔气，秋来鸿雁送边声。已怜为客黄金尽，况复多愁白发生。满眼蓬蒿归未得，故园摇落不胜情。
夏霁
作者：陈良珍
朝代：明

无心閒杖屦，燕坐俯林丘。篱落时经雨，山河半入秋。高云薄古木，残暑送江楼。处处烟村里，风蝉急暮流。
宁远道中晓行望九疑舜陵
作者：陈良珍
朝代：明
体裁：七言律诗

墅葛肩舆冒曙天，帝陵回望转悽然。屏开叠嶂英娥侍，树拥仙班岳牧前。凤辇南巡经万里，龙髯中堕已千年。循崖忽见扶桑影，恍忽重华在日边。
寄台州太守张少邻
作者：陈良珍
朝代：明

十载鸣珂入帝州，缁尘应满鹔鹴裘。青绫暂辍诸郎直，画戟新乘五马游。入计早徵朱北海，分符原属汉东瓯。追趋未得随平子，何日天台访阮刘。
寄吕巾石先生
作者：陈良珍
朝代：明

银鱼焚却碧山中，家住周郎旧宅东。高阁著书藜照夜，小山招隐桂成丛。楚天木落霜初到，湘水潮来信不通。几度临高重延伫，夕阳楼上送飞鸿。
山居秋夕
作者：陈良珍
朝代：明

大火倏西流，樵岩风力紧。林空蟋蟀喧，霜高百草陨。寒泉冽清涧，禾黍被秋畛。游人恋深栖，历览胜颇尽。冉冉孤云飞，悠悠凡虑轸。坐久月临关，夜静松飙隐。居人惜流光，相期保玄鬓。
拟苏李别诗二首
作者：陈良珍
朝代：明

双鸟辞南枝，翩翩投北林。缱绻长相依，岁月日以深。一鸟浩南飞，相顾怀悲吟。徘徊不忍别，望望独伤心。伤心云如何，道远力不任。相从惮罗网，相失沾衣襟。关河限南北，渺渺烟霜沉。如逢北归翼，毋忘汉上音。晨风暮栗烈，游子戒行役。烟云蔽四野，停车惨不发。临河送将归，恋恋难为别。飙尘倏聚散，日月递盈缺。与君万里外，恩情中道绝。明发不相待，展步即胡越。勉力树令名，庶以慰蕴结。
拟苏李别诗二首·其一
作者：陈良珍
朝代：明

双鸟辞南枝，翩翩投北林。缱绻长相依，岁月日以深。一鸟浩南飞，相顾怀悲吟。徘徊不忍别，望望独伤心。伤心云如何，道远力不任。相从惮罗网，相失沾衣襟。关河限南北，渺渺烟霜沉。如逢北归翼，毋忘汉上音。
拟苏李别诗二首·其二
作者：陈良珍
朝代：明

晨风暮栗烈，游子戒行役。烟云蔽四野，停车惨不发。临河送将归，恋恋难为别。飙尘倏聚散，日月递盈缺。与君万里外，恩情中道绝。明发不相待，展步即胡越。勉力树令名，庶以慰蕴结。
明妃曲
作者：陈良珍
朝代：明

汉有毛延寿，千古蛾眉妒。蛾眉岂乏千金笔，绝色人间画不得。不信朱颜信画工，一朝马上泣西风。琵琶拨尽腰肢瘦，犹胜丹青画里容。玉颜皎皎如霜雪，万里含凄辞汉月。汉月萧萧陇水鸣，胡笳吹泪落红冰。佳人不向胡天去，胡地那知草亦青。
柬江佥宪少峰昔以符卿谪官
作者：陈良珍
朝代：明

归卧芗溪日，相逢鬓已斑。留宾开北海，凿牖对南山。畎亩丹心在，图书白日閒。当年思用旧，休厌紫宸班。
正觉寺
作者：陈良珍
朝代：明

返照千峰出，飞烟万壑沉。三秋逢令节，九日盍朋簪。花雨清禅榻，松风起梵林。庐山如可社，长此赋登临。
浦田观秋稼
作者：陈良珍
朝代：明

解组萧条返故园。时来秋稼满江村。郊原瑟瑟金风动，禾黍离离玉露繁。白发盘餐供野老，清时箫管荐曾孙。江天一曲升平乐，击壤重歌圣主恩。
游海珠寺·其一
作者：陈良珍
朝代：明

金界拥鳌波，中流屹幽胜。楼台驾烟虚，云石相隐映。夜寂莲灯幽，日出禅扉静。波光入榱题，涛声混钟磬。境寂机事忘，虑澹厌心屏。仰见三岛近，俯瞰十州迥。殷勤对惠休，陶然发觞咏。
游海珠寺·其二
作者：陈良珍
朝代：明

隐映双林出，微茫绀殿浮。梵灯笼海雾，法鼓动江流。倚槛风云入，登台天地秋。尘缨如可濯，来伴四禅游。
溪南书屋成却赋
作者：陈良珍
朝代：明

十二湾头曲抱村，野人相对乐忘言。开函月照藏书室，挥翰云生洗砚轩。自别小山松已长，归来三径竹犹存。白头正惮缁尘染，幸有溪南可避喧。
登见日台
作者：陈良珍
朝代：明

共倚层崖百尺巅，红轮如在掌中悬。光摇紫翠千峰外，明动苍茫万国前。赤鸟乍看飞粤海，烛龙徐觉转钧天。彤云东望扶桑近，拟欲掺觚挂日边。
秋怀
作者：陈良珍
朝代：明

寒入梧桐万树霜，天涯回首独堪伤。风前画角吹残月，海上金戈蔽夕阳。北去程途多壅隔，南来时事尽仓忙。风尘满目堪流涕，草奏无因入帝乡。
秋思
作者：陈良珍
朝代：明

鶗鴂声残歇众芳，纷纷桐叶满银床。门临水国秋多雁，寒入金塘夜有霜。旅馆萧条依橘柚，故人迢递隔潇湘。浮云万里奄西北，目断关河几夕阳。
舟中月夜有怀曾继夫
作者：陈良珍
朝代：明

江水凄凄流白蘋，江城悄悄月华新。秦淮草绿乡心折，建业山青客梦频。逆旅依违悲鼓角，长途奔走倦风尘。美人劳致瑶华赠，牢落扁舟万里心。
芦洲渔艇
作者：陈良珍
朝代：明

列郡曾追鹓鹭群，早从湖海乞閒身。风生杜若云随棹，歌罢蒹葭月满轮。万顷河山双鹤鬓，百年烟雨一蓑人。逢时好逐磻溪叟，拟把长竿钓渭滨。
落花
作者：陈良珍
朝代：明

春色茫茫何处寻，洛阳台榭锦成林。三千紫盖东风尽，一片苍苔夜雨深。欲采幽香传密意，难裁云锦寄春心。凭阑睇望无消息，回首池塘尽绿阴。
落花次汪山人韵
作者：陈良珍
朝代：明

敛艳斜依薜荔墙，华林瑶圃斗芬芳。凌风欲解飞仙佩，带雨疑颓坠马妆。芳草一帘开罨画，游丝千尺绾垂杨。朅来醉讶春何处，片片红霞入酒觞。
赤壁图
作者：陈良珍
朝代：明

断岸青天起暮潮，寒云古木莽萧萧。江山万里雄图在，煨烬千年霸业销。露白夜横孤鹤棹，月明风送紫鸾箫。三分割据知何在，不似临皋一梦遥。
过熊飞岭
作者：陈良珍
朝代：明

曲径千回转，盘云叠岭重。马疲愁峻版，日夕下高舂。断堑流衰草，崩崖遏古松。十年曾到此，石上有行踪。
长相思
作者：陈良珍
朝代：明

长相思，在南山之侧，脉脉情何极。云琚月佩无消息，相从未有云中翼。梦魂不到楚高丘，巫山雨暗生荆棘。思复思兮转凄切，援琴欲奏冰丝结。满地梨花飞作雪，来不来兮曾烦劳。东流飞燕各滔滔，银河错落霜天高。长相思，心如捣。秋风索漠蘼芜老，明月涓涓为谁佼。明月流云入绮寮，雁锦鱼书两地遥。千山岁晏红芳歇，一夜相思华发凋。
题曾储桥西别野
作者：陈良珍
朝代：明

萧萧蓬户隐蒿莱，仲蔚柴门郁不开。邻栅低连穿曲径，石桥西断隔纤埃。乘閒竹下题诗入，薄暮花间载酒回。莫道幽栖终寂寞，问奇长有故人来。
飞来寺
作者：陈良珍
朝代：明

建业梁朝古梵宫，沙弥南下访禅宗。中分莲宇三千界，飞度梅关百二重。松桧风涛开鹫岭，薜萝烟雨断猿踪。何时纵酒谋良夜，共听禅门月下钟。遥空飞构倚长堤，瑶草金光路欲迷。刹影洞开三峡里，江流萦绕万山西。香残象座僧初定，花落龙宫鸟自啼。金锁玉环休更问，碧云回首隔丹梯。
飞来寺·其一
作者：陈良珍
朝代：明

建业梁朝古梵宫，沙弥南下访禅宗。中分莲宇三千界，飞度梅关百二重。松桧风涛开鹫岭，薜萝烟雨断猿踪。何时纵酒谋良夜，共听禅门月下钟。
飞来寺·其二
作者：陈良珍
朝代：明

遥空飞构倚长堤，瑶草金光路欲迷。刹影洞开三峡里，江流萦绕万山西。香残象座僧初定，花落龙宫鸟自啼。金锁玉环休更问，碧云回首隔丹梯。
七夕
作者：陈良贵
朝代：明

银河虽广鹊桥通，牛女佳期此夕中。九曲回肠终岁结，双星顾影暂时同。瑶情月下和丝乱，血泪人间作雨红。莫道别多相会少，绝胜仙子广寒宫。
乙酉阳朔除夕
作者：陈良贵
朝代：明

每食叹无馀，官贫岁又除。家山频入梦，京国久稽书。枥上空羸马，池边欲涸鱼。归心闽海峤，课子带经锄。
关山月
作者：陈良贵
朝代：明

关山月，别来二十四圆缺。孤舟露下湿郫筒，对此清光愁断绝。故园两度开黄花，鸠妇看花双黛蹙。人生那得长相随，倏忽天南又天北。推篷抚景谩咨嗟，愿风吹作碧云遮。幽闺免此共相忆，肠断月高还自斜。关山月，底事经年照离别。君不见三关烽火羽书驰，壮士冲寒泪流血。
再题彭工部山水
作者：陈良贵
朝代：明

竹屋斜连江上台，沿波芳草青如苔。沙头雨急春水长，云飞极浦轻舟开。百年浮世谁非客，却怪今朝有离别。万山千山不尽思，相思夜夜同明月。无情岁序如水流，初春一别又深秋。梦中犹记别时语，只在门前双树头。因嗟王粲滞归去，思乡空有登楼句。披图如得到江南，历历当年旧游处。
古塔
作者：陈良贵
朝代：明

冈势盘盘耸碧空，何年古塔定方中。银河色映三山月，铁马声随五夜风。七级开花悬汉表，千寻倒影挂楼东。未论佛语诸天近，且壮临淮巨镇雄。
夏日即事
作者：陈良贵
朝代：明

青毡坐对此虚堂，惟有荷风过短墙。早起却怜春已去，閒来自觉日偏长。绿迷隋苑颦杨柳，红褪唐宫怨海棠。光景如流寒又燠，天时未定雨违旸。梅梢细听潇潇雨，草色行吟浅浅塘。尽有蓬门堪问字，更无胜地可寻芳。诗从得句吟偏苦，鬓到中年觉渐苍。赢得芸编频课子，官贫方免此身忙。
大安驿
作者：陈良贵
朝代：明

逢人音语异，作客叹殊方。北去连孤嶂，西飞又夕阳。雪霜侵被冷，风雨入更长。独拥皇华卧，孤灯绕梦凉。
客中示儿
作者：陈良贵
朝代：明

怅望闽关万里游，迢迢亲舍隔沧洲。还家有梦三更月，阅世无能四十秋。黄卷功勤频致望，青毡官冷复何求。乘时好赖贤孙子，莫待区区半白头。
寓兰溪
作者：陈良贵
朝代：明

旅食惭萍梗，孤舟坐黯然。酒思陶令日，诗负菊花前。薄柳蝉声急，平坡雁阵偏。一年光景去，聊纪此秋篇。
春日书怀
作者：陈良贵
朝代：明

一自春回睡觉甜，起来无语独掀髯。园林触目深红间，池馆惊心嫩绿兼。袅袅柳枝低舞袖，霏霏杏叶衬妆奁。别离到处王孙草，摇曳东郊酒客帘。邠老病因沉醉宿，少陵狂为恼花添。寻芳翠映金钿湿，斗草香怜玉指尖。沂水已看波映岸，谢池谁赋雪为盐。弄簧愁极莺啼树，顾垒情多燕入帘。薄暖几回生短褐，轻寒犹自恋重幨。莺啼似怨春将暮，燕语因知夏聿渐。祗恐东皇归去急，惜花诗句短长占。
春日游凌江
作者：陈良贵
朝代：明

倚棹渔郎短笛风，凌江疑在画图中。一篷春思蘼芜绿，十里烟光踯躅红。望远共怜山色异，寻真直溯水源穷。笙箫莫遣韶华迈，一片花飞西复东。
渔浦
作者：陈良贵
朝代：明

渔浦东头几问津，风波仍旧客怀新。云山千里劳乡梦，萍水经年少故人。楚客候潮舟似蚁，吴儿歌调月如银。推蓬无那霜华重，多少寒威怯早春。
游万松山寺
作者：陈良贵
朝代：明

墨水东驰一鉴悬，隔江幽趣浩无边。閒凭古刹峰千点，远望春波水满田。野客到时鸥自狎，禅僧定后鹤初旋。重寻未有三生约，一笑归来月满川。
游西湖
作者：陈良贵
朝代：明

涌金门外水如天，湖上风光倍爽然。杨柳有情怜野客，梅花无主梦诗仙。摇摇帘影迎春旭，隐隐钟声起暮烟。莫羡兰亭脩禊事，风流堪比永和年。
玲珑仙室
作者：陈良贵
朝代：明

杖藜穿透碧玲珑，九折虚岩有路通。一自神仙归去后，桃花开遍几春风。
秋夕无寐
作者：陈良贵
朝代：明

一番风雨过，庭院觉新凉。老至夜无寐，秋来更转长。萤光斜入户，蟾影漏侵床。抚枕无言处，流年两鬓霜。
秋夜
作者：陈良贵
朝代：明

一夜凉飙透葛裳，满庭诗景剩凄凉。虫声雨后鸣荒砌，萤火风前度短墙。竹簟冷涵流水气，藤樽清惹败荷香。人生感慨无今古，不特悲秋是宋郎。
秋夜吟
作者：陈良贵
朝代：明

银床一叶败梧飘，旋觉天潢斗转杓。风竹有声如玉佩，月华多影类冰绡。幽虫砌下双催织，邻女风前自弄箫。秋景满怀刚不寐，那应楚客独无聊。
秋夜月
作者：陈良贵
朝代：明

冰轮光映桂花天，风露娟娟夜未眠。老景逢秋多少思，良宵见月几回圆。浮云灭没银河净，灵籁凄凉北斗悬。踏遍琼瑶花影碎，数声鸿雁落云边。
立春
作者：陈良贵
朝代：明

独拥青毡随分安，梦醒长是日三竿。惭无补报酬明主，敢以清贫叹冷官。客里每怜新岁至，閒来犹把旧书看。春风骀荡千门里，虚度年光强自欢。
苏堤
作者：陈良贵
朝代：明

晚风吹柳拂堤匀，人去堤空草自春。潭月尚留方外趣，湘裙谁咏景中人。茅椒山拥青螺髻，䆗窱烟迷渌水滨。却笑樊笼双短鬓，几能来此濯氛尘。
觉衰
作者：陈良贵
朝代：明

老来筋力倦，拜起异寻常。把酒惜馀景，对花愁断肠。数茎空白发，一饭足黄粱。俯仰能无愧，浮生付彼苍。
跃溪春涨
作者：陈良贵
朝代：明

神龙早已跃沧溟，胜迹于今水尚腥。昨夜桃花春雨泛，溪流沉璧浸沙汀。
车盘次许都谏韵
作者：陈良贵
朝代：明

狂风疏雨暗消魂，车马纷阗客路喧。流水亭台环翠竹，出林鸡犬间孤村。旅怀对此偏增感，乡信凭谁可寄言。注目长安遥万里，一鞭行色又黄昏。
过钓台
作者：陈良贵
朝代：明

万古清风系此山，钓台高瞰碧波湾。落花无数晓风急，啼鸟几声春梦閒。半夜空占星斗渚，一竿先破利名关。自惭薄宦犹羁旅，舟过黄昏也赧颜。
送春书怀
作者：陈良贵
朝代：明

镇日书堂静掩扉，乱红飘尽觉春归。好花似共流光老，衰柳应同故旧稀。斑管不教题五凤，锦文谁复理残机。疗贫虽得毛生檄，欲奉双亲愿已违。
野望
作者：陈良贵
朝代：明

花光浓艳鸟声娇，野水平田透小桥。云散天边千丈碧，雨晴江上数峰遥。閒从门径多栽柳，静向山林学弃瓢。节序催人春又去，绿添芳草转无聊。
陪李太守俞别驾游玲珑岩
作者：陈良贵
朝代：明

层层鸟道乱云通，岩际灵泉漱石宫。穿坞柳风吹鬓绿，傍岩花影落杯红。仇池往事真成幻，勾漏丹成已驭风。留此好山供胜赏，不辞归路夕阳中。
雨中
作者：陈良贵
朝代：明

江云堆墨暗春城，十日都无一日晴。杨柳陌头窥冷眼，桃花枝上落红英。莺当苦雨啼应涩，燕为留人语有情。明发别君江上路，王孙芳草恨牵萦。
题彭工部山水
作者：陈良贵
朝代：明

江风夜散溪头雨，枫叶萧萧满沙渚。沙边野客送轻舟，舟上离人若相语。风多语急了不闻，橹声咿轧谁能分。回波极浦无寻处，只隔中流一片云。君住江南我江北，长记相逢未相识。忽将归兴逐飞鸿，举袂欲招招不得。挥毫作画者何人，画中之意颇亦真。向来人事几迁易，碧水青山秋复春。
题英石
作者：陈良贵
朝代：明

闻说元章拜石翁，顿令今古想高风。鲛人斫碎云根处，水母擎来石案中。斑驳有情春雨湿，玲珑无语夜堂空。何须更蹑东山屐，镇日仪刑岳丈同。
落花次石田翁韵
作者：陈节
朝代：明

群芳无力爱春眠，倦倚阑干似醉然。汉女琵琶应饮恨，楚宫粉黛不胜蔫。燕衔零玉遗书几，蜂带余香过酒船。欲为痴儿时洗面，杖藜闲到短篱边。
开元宝塔
作者：陈芳
朝代：明
体裁：五言律诗

宝地浮图壮，名邦伟望遥。唐河晴落影，恒岳远齐标。夜炬连珠斗，风铃动碧霄。千年碑刻在，剔藓认前朝。
陵阳镇陪随园老人望九华
作者：陈芳
朝代：明
体裁：七言绝句

岸曲桥横草树萋，书堂佛寺水东西。溪亭日映阑干外，九十九峰影尽低。
九日长干寺别友人
作者：陈芹
朝代：明

精舍长干绕，清池曲路通。双桥云影上，疏雨梵声中。晚岫沉孤翠，秋英吐艳红。嘉辰聊一醉，世路漫西东。
和寒山子诗
作者：陈芹
朝代：明

青烟紫雾夕冥冥，似雨飞泉满户庭。白日山人无一事，水精帘下阅金经。
季冬溪阁别张幼于
作者：陈芹
朝代：明

即见雕栏外，丝丝柳拂头。水平桃叶渡，花碍木兰舟。定拟寻春至，仍须下榻留。只怜君去日，雪洒翠云裘。
秦淮烟月
作者：陈芹
朝代：明
体裁：七言绝句

秦淮烟暝水长流，明月空悬万古愁。春去秋来风景别，鸣筝夜夜酒家楼。
送黄淳甫还吴门时倭乱甫定
作者：陈芹
朝代：明

忆君还故宅，追叹昔年违。花倚新枝笑，人随旧燕归。川原春日澹，桑梓暮阴稀。挂壁余孤剑，依然夜有辉。
闻笛有怀朱比部
作者：陈芹
朝代：明
体裁：七言绝句

空林寂寞雨丝丝，折得梅花未满枝。正值邻家夜吹笛，倚阑无限故人思。
中秋夜泊淮安
作者：陈英弼
朝代：明

中秋良夜泊淮壖，露冷风清月满船。千古共传今夕好，一年争似此时圆。桂枝看冷蟾宫近，玉宇云消宝镜悬。好景独怜空自负，蓬窗攲枕且高眠。
寄蚝冈彭先生
作者：陈英弼
朝代：明

蚝冈冈畔草堂深，办亩方塘绕竹阴。座上清风生玉麈，涧边流水杂瑶琴。芳樽自得閒中乐，佳句尝从醉里吟。笑我宦游淹岁月，江湖赢得雪盈簪。
中秋同林仲复泛月溪上
作者：陈荐夫
朝代：明
体裁：五言律诗

十里澄溪上，沿回看月光。棹轻天弄影，杯冷雪生香。秋序行过半，良宵澹未央。莫辞馀兴发，微白在东方。
临别再呈伯孺兄
作者：陈荐夫
朝代：明

临别无言但损神，孤身游子白头亲。乡书到处封题便，马上相逢好寄人。
关山月
作者：陈荐夫
朝代：明
体裁：乐府曲辞

明月满关山，征人去不还。深闺与边塞，万里月明间。孤影照归梦，流光啼玉颜。自怜娇小妇，不及大刀环。
古意
作者：陈荐夫
朝代：明

黄蘖种作篱，围绕合欢树。不见合欢时，但见生离苦。
和兴公春日閒居
作者：陈荐夫
朝代：明
体裁：七言律诗

开帘风飏煮茶烟，春半亭台雨后天。仄径花茵防鸟蹴，古墙苔篆爱蜗缘。课儿易传翻王弼，荅客诗笺出郑玄。竹影满窗绡帐静，方袍閒拥日高眠。
和有道村居漫兴
作者：陈荐夫
朝代：明
体裁：七言律诗

茅屋疏篱寄水乡，隔溪渔火照昏黄。联翩塞雁低河影，明灭山萤扑夜凉。花隐砧声催玉杵，叶传秋信到银床。芒鞋竹杖閒行处，一路柴门晚稻香。
和闵寿卿扇头韵·其一
作者：陈荐夫
朝代：明
体裁：六言诗

白云千片万片，草屋三家两家。课仆滋培花药，逢人较量桑麻。
和闵寿卿扇头韵·其二
作者：陈荐夫
朝代：明
体裁：六言诗

鱼鸟群中作伴，烟霞深处为家。分与世缘隔绝，莫教流出胡麻。
团扇承落花
作者：陈荐夫
朝代：明
体裁：五言排律

宫扇偃轻罗，宫花陨玉柯。偶持迎绛雪，讵遣杂青莎。带露疑挥汗，沾朱似障歌。阵香风处逗，片影月中过。白为丛深损，红因坐久多。残英兼旧宠，相恋恨如何。
塞下曲
作者：陈荐夫
朝代：明

塞草黄云万里哀，胡天漠漠鸟飞回。汉家几见封侯印，曾系沙场白骨来。
大会邻霄台
作者：陈荐夫
朝代：明
体裁：四言诗

今日何日，陟彼崇阿。曰有旨酒，载咏载歌。四海之内，弟兄孔多。今我不乐，去矣如何。
子夜四时歌
作者：陈荐夫
朝代：明
体裁：乐府曲辞

采桑入南园，园中草芊芊。双飞蝴蝶子，戏侬罗裾前。柳枝生池上，柳叶拂池水。欢来树下坐，绿叶自旖旎。月出桂树丛，斗帐望如空。凉风发窗牖，照见欢与侬。北风吹霜雪，肌肤冻欲裂。罗襦空尔馨，独眠那得热。
子夜歌
作者：陈荐夫
朝代：明

不见金钴拏，火盛柄自爇。
裁衣持寄郎，郎温侬亦热。
子夜歌
作者：陈荐夫
朝代：明

不见金钴拿，火盛柄自爇。裁衣持寄郎，郎温侬亦热。
宫词三首
作者：陈荐夫
朝代：明

千树垂杨万树梅，朝曦初上露初开。满身雨露非承宠，只合宜春斗草来。花压雕阑树色苍，半开鱼钥侍焚香。掌中态弱君恩重，强起还凭白玉床。虽言逐队向长门，十载何曾识至尊。命薄不教人见妒，始知无宠是君恩。
宫词三首·其一
作者：陈荐夫
朝代：明

千树垂杨万树梅，朝曦初上露初开。满身雨露非承宠，只合宜春斗草来。
宫词三首·其三
作者：陈荐夫
朝代：明

虽言逐队向长门，十载何曾识至尊。命薄不教人见妒，始知无宠是君恩。
宫词三首·其二
作者：陈荐夫
朝代：明

花压雕阑树色苍，半开鱼钥侍焚香。掌中态弱君恩重，强起还凭白玉床。
宿大横驿
作者：陈荐夫
朝代：明
体裁：七言绝句

不堪水驿与山程，愁听清猿过五更。归梦欲寻南路去，门前又有马蹄声。
寄怀王震甫客蜀
作者：陈荐夫
朝代：明

邛歊东望草离离，峡口春归未有期。怀古思乡两行泪，岂堪同在听猿时。
杨花曲
作者：陈荐夫
朝代：明
体裁：乐府曲辞

帘幕重重日影移，栏杆曲曲晓云垂。绿杨窗外莺啼夜，青草池边燕语时。莺啼燕语芳春早，飘落杨花满春草。辽阳征客心独伤，东邻美人亦断肠。不堪西路音尘绝，愁对东风罗绮香。时时抽妾相思绪，织作衣裳送君去。回文织罢情转真，请看此物为妾身。枝上杨花枕边泪，一夜东风两相坠。此时君若见杨花，妾与杨花共憔悴。
柳枝词
作者：陈荐夫
朝代：明
体裁：乐府曲辞

陌上千枝复万枝，春来谁不寄相思。长安多少堪栽树，却种柔条引别离。
梅村小牧
作者：陈荐夫
朝代：明
体裁：古风

野水孤村梅万树，不是寻常放牛处。村中小牧异凡儿，骑牛却踏骑驴路。村南梅早村北迟，牛去牛来随所之。愿得花时长纵牧，落梅休向笛中吹。左角岐嶷挂西汉，右角弯弓束东观。扣角狂歌梅雨飞，白石茫茫满村烂。牛背吟成香雪残，村庄归路出林端。孤寒门向青芬发，莫比寻常牧竖看。
洑口溪行
作者：陈荐夫
朝代：明
体裁：七言律诗

千盘鸟道接云平，万叠惊涛下太清。向午不曾窥日影，隆冬犹自怯滩声。危峰一半天边落，短棹终朝石上行。莫是巴东三峡里，断肠亦有夜猿鸣。
浣衣曲
作者：陈荐夫
朝代：明

幽荷冉冉新篁密，皱縠含风波浸日。靓妆融冶粉红香，浅碧银塘映花立。双双玉腕漾清漪，雾縠摇波光陆离。不因惊起鸳鸯伴，花外玉郎那得知。
海口城晚望
作者：陈荐夫
朝代：明

蒹葭蔼蔼树苍苍，平楚闲看益渺茫。驿路绕山多落木，孤城临水易斜阳。潮回近浦寒生雨，雁度遥天夜带霜。暂息征鞍瀛海上，烟波千里断人肠。
秋夜迟友人不至
作者：陈荐夫
朝代：明
体裁：古风

秋宵何沈沈，松阴落寒瓦。蟋蟀喧中堂，繁虫泣深夜。素月清以娟，白露杳然下。之子望不来，但恐秋风谢。
立春日感怀
作者：陈荐夫
朝代：明

征袖翩翩浥泪痕，别离无计但销魂。应嗟不及墙东柳，岁岁春风在故园。
竹枝词·荷叶田田柳叶垂
作者：陈荐夫
朝代：明

荷叶田田柳叶垂，千船万船多女儿。与郎暗约花间去，不唱《竹枝》知是谁。
美人买铁马
作者：陈荐夫
朝代：明
体裁：古风

明珠莹玉垂垂结，八角流苏响凄切。风前双桂玳梁高，自有宫商按成节。初闻鸣佩委清都，又似飞泉点玉壶。征人晓泪霜天尽，怨女秋魂夜月孤。东邻窃听疑璚玖，琮琤握在良工手。少妇帷中溢价酬，双鬟帘下分番守。但道清和比玉扬，讵知幽怨结玎珰。重门风雨孤灯暗，悔杀黄金买断肠。
舟中七夕
作者：陈荐夫
朝代：明
体裁：五言绝句

碧汉淹灵驾，神仙渡鹊桥。如何江上客，空对可怜宵。
过郑二允忠所居
作者：陈荐夫
朝代：明
体裁：五言律诗

怜君犹寂寞，一室冶城西。径路无人到，蓬蒿与客齐。雨明虫网线，风落燕巢泥。惟有方床上，书签日改题。
送王震父之临邛省兄
作者：陈荐夫
朝代：明
体裁：五言律诗

共是悲秋日，那堪此别君。流澌巴水雪，积雨剑门云。鸟道何时绝，猿声不可闻。遥知春草梦，夜夜慰离群。
邯郸少年行
作者：陈荐夫
朝代：明
体裁：乐府曲辞

陌上春风尘土飞，邯郸年少紫罗衣。貂裘独拥王孙去，珠履双分公子归。王孙公子争相羡，宝马香车去如电。飞甍画栋出云间，舞馆歌台临水面。杨柳阴中百啭莺，帘栊影里双飞燕。飞燕流莺白玉栏，繁弦急管度春寒。舞衣照耀殊方彩，歌扇飘飖云锦纨。东楼红粉青丝管，南国金貂坐间满。当筵莫惜锦缠头，楚舞吴歌夜不休。年年今日复明日，白发红颜递相失。即今欲见少年时，流水无情不可知。
采莲曲
作者：陈荐夫
朝代：明
体裁：乐府曲辞

采莲下横塘，两岸明月光。花阴唱吴歌，惊起双鸳鸯。爱彼双鸳鸯，同飞隔江水。虽则隔江水，寸心良在此。江水何淼茫，来船愁杀郎。荷花如侬艳，荷叶如侬长。侬长正如彼，侬艳复如此。今朝荷花开，明朝荷花死。
题仕卿侄蕉雨亭
作者：陈荐夫
朝代：明
体裁：古风

仲容入林不种竹，绕砌芭蕉发春绿。空庭昼静山雨来，��千声碎寒玉。清阴翳翳雨泠泠，疏密同归叶上听。树里飞泉敲暗绿，林间残雪破深青。新苞引翠莹如拭，几阵黄梅苍欲滴。微风忽送半窗凉，万斛珠玑洒空碧。梦回覆鹿不闻喧，有客冲泥扣荜门。相对倚阑吟思足，不同深院锁黄昏。
题商孟稐小景
作者：陈荐夫
朝代：明
体裁：六言诗

风萧骚时落木，雾朦胧处远山。秋光半澹不澹，云影欲閒未閒。
送兄仲和通判琼州
作者：陈萼
朝代：明

妙年折桂羡才良，别驾琼南近故乡。一叶扁舟渡炎海，满天霖雨洗蛮方。千山岩谷春光暖，万井桑麻化日长。指日政成应奏最，鸣珂伫看入明光。
新正过沙堤
作者：陈著
朝代：明
体裁：五言律诗

朝雨黄鹂静，春风暗蕊低。极知来令节，未肯踏深泥。狼藉桃无语，侵寻草满蹊。还闻骑马客，踯躅向沙堤。
樊学士送菊次韵答之
作者：陈著
朝代：明
体裁：五言律诗

黄菊有名花，渊明无酒官。酒多人自醉，花好月同看。老未厌人世，天教共岁寒。未应携不去，高步蓬莱山。
次韵答樊伯撝
作者：陈著
朝代：明
体裁：五言律诗

直以佣为业，何妨睡作魔。吟诗终日少，饮酒一生多。坐久头鸣籁，行迟脚有鹅。林居三十载，一室小维摩。
次韵荅伯饶见拉出钓
作者：陈著
朝代：明
体裁：七言律诗

好共溪山结晚缘，竹枝深夜响渔椽。风清月朗沧溟外，鱼跃鸢飞枕几边。茶灶烟销回野艇，竹竿霜冷钓秋天。少年孟浪东西走，衰病于今耻复然。
至陈冕家
作者：陈著
朝代：明
体裁：五言律诗

远树晴堪数，孤云暝欲遮。自怜江海迹，能到友生家。落日明江色，轻风动麦花。相看吾鬓白，不必问年华。
闻樊桂卿初归自镜湖寄之
作者：陈著
朝代：明
体裁：五言律诗

短世渊明醉，长愁子美歌。高情谁复尔，久别公如何。淡月初出浦，好风来飏蓑。买田沧海上，耕亦不须多。
宿迁
作者：陈蒙
朝代：明

古邑临河水，昏鸦噪县门。四方争集市，三户自成村。禾黍秋风陇，牛羊落日原。客愁千万种，辛苦向谁论。
闻笛
作者：陈蒙
朝代：明

落尽梅花雪满庭，故园杨柳梦中青。羌儿马上传来曲，今夜关山月里听。
题石田翁赠朱守拙小景
作者：陈蒙
朝代：明

野藤刺水竹篱斜，落尽东风枳壳花。日午不闻茶臼响，春城买药未还家。
三字令·春暮
作者：陈衍虞
朝代：明
体裁：词

莺舌涩，绿阴浓。楝花风。款移步，抬残红。青骢去，无处挽，悔相逢。双蝶舞，众香里，晚烟蒙。灯半灭，绣帷空。梦魂劳，难识路，怎追踪。
临江仙·湖山感旧
作者：陈衍虞
朝代：明
体裁：词

百尺高松石齿齿，苍岩翠壁如绮。天香缥缈化城间，书声经韵，两两岫边起。底事荒烟笼败垣，旧时台榭倾圮。山僧犹住白云深，旗旌猎猎，惊谷岸迁徙。
乙卯生日
作者：陈衍虞
朝代：明

黄发披两耳，聪听久已失。住世即百年，刚余二十七。苟非松柏姿，经霜茂难必。家园伤久离，休影仍蓬筚。乱中驹隙驶，皇览又此日。山友具鸡黍，祝我履旋吉。老夫素支离，旅食资橡栗。锋镝交四野，埋照苦难密。任运本无心，制龄讵有术。夕照倘未颓，诛藤缚松笔。
乙卯生日
作者：陈衍虞
朝代：明
体裁：古风

黄发披两耳，聪听久已失。住世即百年，刚余二十七。苟非松柏姿，经霜茂难必。家园伤久离，休影仍蓬荜。乱中驹隙驶，皇览又此日。山友具鸡黍，祝我履旋吉。老夫素支离，旅食资橡栗。锋镝交四野，埋照苦难密。任运本无心，制龄讵有术。夕照倘未颓，诛藤缚松笔。
准提阁夜宿
作者：陈衍虞
朝代：明
体裁：五言律诗

莲社偶投足，客中兼乱中。云来巢几簟，阁自冷杉松。鸟梦缘铃短，花魂借露红。懒残何处在，一指汗漫踪。
南乡子·别友
作者：陈衍虞
朝代：明
体裁：词

鸥外碧波宽。远树依微露翠湾。一棹冲寒天际去，潸潸。好把萍踪问懒残。匝地干戈悬。柔橹轻舟甚处安。何似松阴藉草眠，翩翩。绿屿澄潭有钓竿。
南乡子·送孙征庵还武水
作者：陈衍虞
朝代：明
体裁：词

丰采忆监州。满眼棠阴泽国留。前度刘郎休问蟹，啾啾。不是当年旧绿畴。遽上木兰舟。昔日琵琶泪未收。点点沙鸥江际泛，旌斿。会向青门起故侯。
次韵辜小愿
作者：陈衍虞
朝代：明
体裁：七言律诗

走戟挑刀记逐忙，惊魂犹在水云乡。跄踉雨夜荆榛路，信宿蜗庐瘴岭阳。搔首云头天近尺，移樽月下露盈觞。不堪痛定凭追忆，回首新亭泪万行。
江城子·前题
作者：陈衍虞
朝代：明
体裁：词

结言燕邸气如云。待金门。惜离群。半刺遥分，投劾事耕耘。杏雨杉风何处村，彩鹢到，挹兰芬。西窗剪烛数论文。剥春柑。醉芳醇。莺老花飞，时节竞留髡。去去斜阳帆影乱，江笛起，不堪闻。
清平乐·春闺
作者：陈衍虞
朝代：明
体裁：词

莺娇花灿。细雨廉纤烟乱。人在遥天沧海畔。不管韶光欲换。新盟旧誓无端。云间盼断青鸾。只有多情月姊，角枕孤衾盘桓。
清障道中
作者：陈衍虞
朝代：明
体裁：七言律诗

寒山设色翠重重，一片霜林障碧空。雨后人家深竹里，云边僧室乱泉中。逾关未觉风光异，入国犹闻乡语同。偶逐天风望碧海，沧波万顷去无穷。
渔歌子·送僧
作者：陈衍虞
朝代：明
体裁：词

莲峰晴，清梵绕。一盂一口螺舟小。经千函，月出皎。禅意溪花悄悄。过石头，听迦鸟。苍山万点供游眺。草鞋钱，算费少。归去声尘净了。
祝英台近·前题
作者：陈衍虞
朝代：明
体裁：词

凤山青，韩水碧。烟雨暗南陌。再到并州。何事又离愁。垂杨好系征帆，东风摇曳，奈何倩、柔丝无力。乡思迫。携赤文满奚囊，望剑光千尺。云水苍茫，新燕波中掠。杜鹃声里人归，都付与、长空月色。
秋夜登燕子矶感怀
作者：陈衍虞
朝代：明
体裁：七言律诗

雾净天高万里秋，巍矶巀嶪锁江流。山河代异波声在，麋鹿朝游王气收。旧恨何须同楚泣，雄心且莫问吴钩。月华不管兴亡事，依旧深宵照石头。
自嘲二首之一
作者：陈衍虞
朝代：明
体裁：七言律诗

犹余如戟旧须眉，独惜蓬蓬半短丝。往日衣冠真负罪，兹时进止转堪悲。重经野火难留草，可是城舂向蓄髭。此后行吟休披发，好从烟艇觅鸱夷。
蝶恋花·题齐眉白头图，贺林公子合卺
作者：陈衍虞
朝代：明
体裁：词

绛靥云鬟钗玉小。阆苑琼葩，此际都开了。月照罗帏香桂袅。只愁漏尽瑶筹晓。笑指画眉穿花巧。偷看才郎，又璧莹珠皎。密誓白头鸳帐老。璿闺渐茂宜男草。
踏莎行·怀旧
作者：陈衍虞
朝代：明
体裁：词

春色阑珊，胭脂满地。离愁织就销无计。妆成强起弄瑶琴，离鸿别鹄声声泪。螺黛慵描，香奁倦理。柳风吹絮芳尘起。凭栏无绪望兰皋，双双燕子雕梁语。
龙隐洞读元祐党人碑
作者：陈衍虞
朝代：明
体裁：古风

荒郊秋老木萧摵，孤岩幽旷仙灵宅。龙去不知几多年，但余寒湫三百尺。岩中古咏与今题，墨晕劖满不留隙。摩崖破藓见残碑，衮衮诸公列党籍。端履门外已勒名，如何瘴乡也镌石。元祐去今六百秋，姓字了了存点画。中间纵有剥蚀文，依稀犹可想遗迹。山灵不可没奇人，故留奸名显端硕。不然多少断碣半销磨，何故贞珉不泐今犹昔。我来坐卧其下先顶礼，瞻望鸿名如圭璧。可惜石工愧安民，不畏鬼非兼人责。诸老历历应星辰，当年羽士曾避席。不知元长欲欺谁，亲挥毫素面不赤。宋业成灰太师殄，三百八人名犹赫。至今墨客过碑前，指点蔡京笑哑哑。
上报国寺毗卢阁
作者：陈衎
朝代：明

十丈青莲朵朵开，毗卢高阁独崔嵬。欲看山势连天远，已见河流带雨来。宫树阴浓秋未落，塞鸿声断晚尤哀。烽烟直北何时息，处处关门鼓角催。
听泉阁早起
作者：陈衎
朝代：明
体裁：古风

山晓天气清，众星望已空。残雨恋宿云，犹在寒岩东。物象纷劳役，明晦互有穷。瑽琤石上泉，日夜流无终。
善才岫夜坐
作者：陈衎
朝代：明
体裁：古风

江烟吐寒燄，倒映星河明。潮回石势险，孤岫西南倾。扶筇倚危坐，仰攀崖树横。夜色一何旷，波涛良未平。奈何羁尘鞅，促促浮此生。吾爱郑子真，谷口田可耕。
张德充别予之青州赋赠
作者：陈衎
朝代：明

马首分残雨，青齐古道迂。相逢何慷慨，言别亦须臾。脑后双丸跃，怀中一戺孤。九回山上望，为我断肠无。
送李芳生还白下
作者：陈衎
朝代：明

娘嬛古洞旧藏名，岂但诗文独主盟。莫令杜鹃愁邵子，姑从蝴蝶梦庄生。窗寒流水芦风切，门响邻庄竹雪轻。若上星台占列宿，何时楚豫落欃枪。
送潘子木
作者：陈衎
朝代：明
体裁：古风

送客上高楼，楼高望客舟。但见帆樯立，不见客回头。始知登远道，两情难自保。
题邵大行薰亭
作者：陈衎
朝代：明

一片苍山落案前，亭亭孤塔影婵娟。林花乍落犹含露，池水新生即有烟。蝶趁侍儿登佛阁，鹤随门客上渔船。清光尽贮轩庭内，独榻抛书抱石眠。
咏潭底月
作者：陈衡
朝代：明

天清海静晚晴空，潭底嫦娥妙化工。半定半挥云母扇，或开或合水晶宫。洪波漾影千山动，皓魄浮光万里同。借问灵槎何处是，广寒有路几人通。潭底谁将仙桂芬，天香缭绕净尘氛。珠浮沧海涵清气，人在琼楼唱紫云。下榻那寻徐稚子，当垆拟对卓文君。龙宫一阵金风起，无限琼波皱玉纹。天开潭底静悠悠，谁掷银刀点碧流。千顷波翻千颗玉，一江水浸一轮秋。灯分淡影三千界，风泛崇光十二楼。记得当年扳桂处，蓝袍春满最清幽。
咏潭底月·其一
作者：陈衡
朝代：明

天清海静晚晴空，潭底嫦娥妙化工。半定半挥云母扇，或开或合水晶宫。洪波漾影千山动，皓魄浮光万里同。借问灵槎何处是，广寒有路几人通。
咏潭底月·其三
作者：陈衡
朝代：明

天开潭底静悠悠，谁掷银刀点碧流。千顷波翻千颗玉，一江水浸一轮秋。灯分淡影三千界，风泛崇光十二楼。记得当年扳桂处，蓝袍春满最清幽。
咏潭底月·其二
作者：陈衡
朝代：明

潭底谁将仙桂芬，天香缭绕净尘氛。珠浮沧海涵清气，人在琼楼唱紫云。下榻那寻徐稚子，当垆拟对卓文君。龙宫一阵金风起，无限琼波皱玉纹。
戏马台诗
作者：陈衡
朝代：明

楚项英雄不在支，筑台耽戏玩乌骓。八千子弟誇豪霸，百二河山笑转麾。何事作疑疏亚父，自甘倚帐哭虞姬。空留故址谁登览，往事萧条竟莫追。绣衣不果共追游，戏马台荒百草稠。山掩碧溪流水咽，人归乌渡故乡羞。独留古迹龙王庙，那见春风燕子楼。何事当年骓不逝，满天明月楚歌讴。拟上高楼第几层，玉壶携酒不成登。长江台下留今古，荒址山头历废兴。时到人心崇泰运，势倾天意困阴陵。乌江一去船何在，恨煞无槎可借乘。筑台戏马气何高，云窅乌江枉自劳。逐鹿惟亡秦社稷，逝骓终愧汉英豪。尘封碑碣苍猿树，云锁寒山孤兔号。千载胜游还不果，空将醉兴作挥毫。百涉洪遥戏马台，山高水险雪涛哀。水声咽似虞姬泣，山势倾如霸业颓。谋略既疏英气尽，歌声未动戍心灰。千年尘事徒追忆，日月流光自往回。戏马台高叠翠重，兴来登览赏危峰。影移亚父坟前月，声掩阇黎饭后钟。狡兔未拴烹猎狗，张良那得际云龙。回听大唱歌风句，幽涧人人恨碧松。经费当年卜筑工，登台几度戏青骢。三分割据千筹策，半世英雄一烛风。天运不由人力大，月明能使戍营空。阴陵垓下争闲气，斫蟒曾经兆沛公。荒台寂寞挽彭城，戏马台留身后名。亚父既归秦鹿逐，虞姬未别楚歌声。路迷道失骓难逝，人去台空草自生。载酒欣然穷胜力，舒怀不尽古今情。汉楚争雄半局棋，筑台戏马亦依稀。非因冀北良驹少，自是江东王气微。捷足岂堪迷泽展，逸尘只向大风飞。春来燕子台边语，错认他人马不归。命友登台四大观，何其负约不成欢。台前那复云生阵，江上空留月走丸。遗恨水声长咽咽，添愁草色夜漫漫。行人莫问当年事，父老江东心已寒。戏马台前绝马嘶，绣衣负我酒空携。琴樽既已空违约，诗韵无人入品题。大地瓜分沟割尔，空营月满泣虞兮。已羞忍耻浑无奈，徒自阴陵哭路迷。古台谁筑插天高，项羽戏骓创霸图。寂寂不闻人气概，凄凄只见草荒芜。欲知验马乘佳兴，不遂青丝击玉壶。犹拟归来天色晚，云横湍水落金乌。高台峍兀耸南天，不见当年戏锦鞯。入眼山河浑在望，如梭岁月总难延。狮眠兔隐人千古，碑碣苔封事几年。遥忆英雄何处去，西风惟有草芊芊。登临未上古台荒，戏马风闻楚霸王。力大拔山能盖世，龃龉败战耻还乡。乌骓不逝乌江冷，紫剑横拖紫电光。可惜虞姬无复别，夜来明月为谁苍。来到台前泛绿樽，传闻芳草怨王孙。咸阳宫殿无烟烬，大地山河有燹痕。败将羞归吴地惨，阵云愁锁楚天昏。乌江剑断应难续，谁爇苏香为返魂。荒台高耸压城南，戏马英雄乐意耽。叱诧一声山尽裂，咆哮百战酒徒酣。区区事业成尘土，凛凛威风空笑谈。知耻不能全义勇，至今谁为释君惭。未向山头携酒过，斯台无筑意如何。威风肃战来鲸战，明月开营散楚歌。人去台空蒿易长，名留迹在事难磨。斜阳倒影长江水，千古悠悠逝碧波。未上高台草色青，夕阳遥望耸亭亭。项王昔日调骓马，亚父当年识帝星。乌阵山前空苦战，楚歌月下不堪听。无情最是乌江渡，一剑溪头水气腥。分兵逐鹿拥如云，项籍英雄志出群。山顶筑台观戏马，鸿门设宴贺雄军。完盟定誓谁先到，负约欺心自解纷。天子气高应不识，歌风终是属他人。项羽英雄力拔山，筑台戏马乐忘还。鸿门设宴徒生计，大地沟分好事闲。九里山前连日战，乌江渡口片时间。虞姬父老空回首，积雪江东泪乍潸。
戏马台诗·其一
作者：陈衡
朝代：明

楚项英雄不在支，筑台耽戏玩乌骓。八千子弟誇豪霸，百二河山笑转麾。何事作疑疏亚父，自甘倚帐哭虞姬。空留故址谁登览，往事萧条竟莫追。
戏马台诗·其七
作者：陈衡
朝代：明

经费当年卜筑工，登台几度戏青骢。三分割据千筹策，半世英雄一烛风。天运不由人力大，月明能使戍营空。阴陵垓下争闲气，斫蟒曾经兆沛公。
戏马台诗·其三
作者：陈衡
朝代：明

拟上高楼第几层，玉壶携酒不成登。长江台下留今古，荒址山头历废兴。时到人心崇泰运，势倾天意困阴陵。乌江一去船何在，恨煞无槎可借乘。
戏马台诗·其九
作者：陈衡
朝代：明

汉楚争雄半局棋，筑台戏马亦依稀。非因冀北良驹少，自是江东王气微。捷足岂堪迷泽展，逸尘只向大风飞。春来燕子台边语，错认他人马不归。
戏马台诗·其二
作者：陈衡
朝代：明

绣衣不果共追游，戏马台荒百草稠。山掩碧溪流水咽，人归乌渡故乡羞。独留古迹龙王庙，那见春风燕子楼。何事当年骓不逝，满天明月楚歌讴。
戏马台诗·其二十
作者：陈衡
朝代：明

项羽英雄力拔山，筑台戏马乐忘还。鸿门设宴徒生计，大地沟分好事闲。九里山前连日战，乌江渡口片时间。虞姬父老空回首，积雪江东泪乍潸。
戏马台诗·其五
作者：陈衡
朝代：明

百涉洪遥戏马台，山高水险雪涛哀。水声咽似虞姬泣，山势倾如霸业颓。谋略既疏英气尽，歌声未动戍心灰。千年尘事徒追忆，日月流光自往回。
戏马台诗·其八
作者：陈衡
朝代：明

荒台寂寞挽彭城，戏马台留身后名。亚父既归秦鹿逐，虞姬未别楚歌声。路迷道失骓难逝，人去台空草自生。载酒欣然穷胜力，舒怀不尽古今情。
戏马台诗·其六
作者：陈衡
朝代：明

戏马台高叠翠重，兴来登览赏危峰。影移亚父坟前月，声掩阇黎饭后钟。狡兔未拴烹猎狗，张良那得际云龙。回听大唱歌风句，幽涧人人恨碧松。
戏马台诗·其十
作者：陈衡
朝代：明

命友登台四大观，何其负约不成欢。台前那复云生阵，江上空留月走丸。遗恨水声长咽咽，添愁草色夜漫漫。行人莫问当年事，父老江东心已寒。
戏马台诗·其十一
作者：陈衡
朝代：明

戏马台前绝马嘶，绣衣负我酒空携。琴樽既已空违约，诗韵无人入品题。大地瓜分沟割尔，空营月满泣虞兮。已羞忍耻浑无奈，徒自阴陵哭路迷。
戏马台诗·其十七
作者：陈衡
朝代：明

未向山头携酒过，斯台无筑意如何。威风肃战来鲸战，明月开营散楚歌。人去台空蒿易长，名留迹在事难磨。斜阳倒影长江水，千古悠悠逝碧波。
戏马台诗·其十三
作者：陈衡
朝代：明

高台峍兀耸南天，不见当年戏锦鞯。入眼山河浑在望，如梭岁月总难延。狮眠兔隐人千古，碑碣苔封事几年。遥忆英雄何处去，西风惟有草芊芊。
戏马台诗·其十九
作者：陈衡
朝代：明

分兵逐鹿拥如云，项籍英雄志出群。山顶筑台观戏马，鸿门设宴贺雄军。完盟定誓谁先到，负约欺心自解纷。天子气高应不识，歌风终是属他人。
戏马台诗·其十二
作者：陈衡
朝代：明

古台谁筑插天高，项羽戏骓创霸图。寂寂不闻人气概，凄凄只见草荒芜。欲知验马乘佳兴，不遂青丝击玉壶。犹拟归来天色晚，云横湍水落金乌。
戏马台诗·其十五
作者：陈衡
朝代：明

来到台前泛绿樽，传闻芳草怨王孙。咸阳宫殿无烟烬，大地山河有燹痕。败将羞归吴地惨，阵云愁锁楚天昏。乌江剑断应难续，谁爇苏香为返魂。
戏马台诗·其十八
作者：陈衡
朝代：明

未上高台草色青，夕阳遥望耸亭亭。项王昔日调骓马，亚父当年识帝星。乌阵山前空苦战，楚歌月下不堪听。无情最是乌江渡，一剑溪头水气腥。
戏马台诗·其十六
作者：陈衡
朝代：明

荒台高耸压城南，戏马英雄乐意耽。叱诧一声山尽裂，咆哮百战酒徒酣。区区事业成尘土，凛凛威风空笑谈。知耻不能全义勇，至今谁为释君惭。
戏马台诗·其十四
作者：陈衡
朝代：明

登临未上古台荒，戏马风闻楚霸王。力大拔山能盖世，龃龉败战耻还乡。乌骓不逝乌江冷，紫剑横拖紫电光。可惜虞姬无复别，夜来明月为谁苍。
戏马台诗·其四
作者：陈衡
朝代：明

筑台戏马气何高，云窅乌江枉自劳。逐鹿惟亡秦社稷，逝骓终愧汉英豪。尘封碑碣苍猿树，云锁寒山孤兔号。千载胜游还不果，空将醉兴作挥毫。
戏马台诗韵
作者：陈衡
朝代：明

追游登高台，松风生微寒。携壶延王孙，酣歌青云间。
仰山
作者：陈衮
朝代：明
体裁：七言绝句

绝顶龙渊照碧空，乱云残雾一重重。斜阳收拾丹青稿，画出溪南雪后峰。
两头纤纤
作者：陈衷脉
朝代：明
体裁：古风

两头纤纤新月起，半白半黑凝秋水。腷腷膊膞砧声来，磊磊落落星如绮。
过开衡长兄书斋
作者：陈衷脉
朝代：明
体裁：七言绝句

堤边烟树晓阴浓，一片青苔委落红。粉蝶不嫌春寂寞，纷纷飞过小亭东。
寄兄景祺
作者：陈裕
朝代：明

东风无便寄云笺，西望关河思惘然。白发相催年半百，清颜一别路三千。杏花门巷听春雨，杨柳楼台倚暮烟。征雁已还巢燕至，归期何事又空传。
赠瞿慕川
作者：陈襄
朝代：明

中朝载笔属名公，岂谓江湖有钓翁。纬恤谩怀周国计，箸筹偏忆汉臣忠。百年心事青编里，一片孤忱白日中。今日得君同意气，喜教名行附云鸿。
与方履道会陈岩紫云兰若是日方用晦释清源诸人有事不赴并怀之
作者：陈观
朝代：明
体裁：古风

佳侣往何所？远渡溪之浒。齐攀仙岩云，共宿琼楼雨。素琴奏《梅花》，清歌发《白苧》。独怀山下人，无由共芳醑。
九日陪李犹登高
作者：陈观
朝代：明

百年能几遇重阳，逐伴登高引兴长。邑宰喜陪元亮饮，参军那似孟嘉狂。山云映水摇秋色，浦树含风送晚凉。满地黄花应笑我，白头犹自客他乡。
书上清万年观东壁
作者：陈观
朝代：明

长松初日访仙家，万壑遥连一径斜。涧道云寒龟出曝，药栏风细鸟衔花。道人开院闲调鹤，童子分泉自瀹茶。湖海年来浑漫兴，寻真犹欲问丹砂。
无题
作者：陈观
朝代：明

记得年时共笑欢，别时何易见时难。鸾筝指下柔荑软，蝉翼钗分翠雾寒。红雨落花春事晚，绿阴成子鸟声残。金茎不赐文园渴，瘦减裙腰日日宽。
登西城楼
作者：陈观
朝代：明

年光如水去悠悠，对景伤春易白头。歌舞楼台花外酒，风波湖海鸟边舟。平居有客迷蕉鹿，当道何人问喘牛。家在云山归未得，凭高无那长离愁。
上金山寺集元句
作者：陈言
朝代：明

神鳌屹立戴崔巍，此地曾经几劫灰。宝藏虎归风撼树，碧潭龙去水生苔。云移塔影横江口，船载钟声出浪堆。独倚阑干飞鸟外，不知身世是蓬莱。
五坡祠谒文信国
作者：陈言
朝代：明

吾道终无一日遗，太邱亡社此存祠。扶持千古纲常处，剥尽五阳元气时。天有星辰为肖貌，地将溟渤作尊彝。须知养士功成后，汉寝唐陵不共悲。
八面山·其一
作者：陈言
朝代：明
体裁：七言律诗

仗节平临虎豹关，旌旗摇曳万重山。谁云八面能誇敌，自信千夫迥莫攀。跨鹤影分霄汉外，鸣驺声落翠微间。生平客况凭高兴，独立峰头为破颜。
八面山·其二
作者：陈言
朝代：明
体裁：七言律诗

入楚贪山几倦劳，登临才觉此山高。漫愁蹇足心还怯，更笑狂标气转豪。抚剑光芒侵斗极，振衣风韵薄松涛。何当结屋千层上，俯视尘寰一羽毛。
兵后高邮道中寄怀郑平山冂，丞
作者：陈言
朝代：明

自怜羁客尚飘蓬，故国荆扉在梦中。笛怨柳营烟漠漠，马嘶山店雨蒙蒙。风尘荏苒音书绝，人物萧条市井空。珍重仙曹旧知己，不知闲醉与谁同。
出塞曲赠林参军
作者：陈言
朝代：明

入幕推英选，论兵迈古风。卷旗收败马，锵佩揖群公。紫塞金河里，天山弱水东。晚风吹画角，残日让雕弓。庙略占黄气，精神贯白虹。丈夫期报主，看取宝刀雄。
吊岳坟用壁间韵
作者：陈言
朝代：明

金牌十二诏班师，痛饮黄龙愿竟违。万里銮舆终北狩，千年松柏尚南枝。雨荒孤冢埋金剑，云锁空山暗铁衣。莫向此中多感慨，五陵衰草正离离。
感旧
作者：陈言
朝代：明

歧路三秋别，悠悠关复河。今来数行泪，泉下故人多。
戏赠莲如美人
作者：陈言
朝代：明

玉缨翠佩杂轻罗，眉映春山眼映波。折得白莲头上插，问人潇洒似谁么。
折杨柳
作者：陈言
朝代：明

袅袅城边柳，相思几度攀。不颦复不语，长望独长叹。露叶凝愁黛，垂条拂髻鬟。落花相与恨，不断若连环。
携歌者访方氏不遇
作者：陈言
朝代：明

白日移歌袖，空斋不见君。岩声中谷应，人语隔溪闻。断壁分垂影，回沙拥籀文。无人知所去，红叶下纷纷。
放歌用少白韵
作者：陈言
朝代：明

一百五日又欲来，千树万树梨花开。眼看春色如流水，人生相命亦如此。百年三万六千朝，倏忽须臾难久恃。君不见十八羽林郎，君王手赐黄金铛。日晚朝回拥宾从，片言出口生辉光。一朝负遣辞丹阙，穷巷悄然车马绝。舞影歌声散绿池，遗垆但见狐狸迹。当时一旦擅豪华，见此空为人所嗟。莫向尊前惜沉醉，参差辜负东园花。
春思
作者：陈言
朝代：明

珠箔上银钩，春花压翠楼。笙歌何处响，鹦鹉对人愁。
月夜江楼闻笛
作者：陈言
朝代：明

楼前澹月连江白，楼底谁家吹玉笛？笛声愤怨哀中流，一夜愁杀江南客。江南万里不归家，空掩柴扉度岁华。双泪别来犹未断，那堪又听《落梅花》。
月夜江楼闻笛
作者：陈言
朝代：明

陈子别家经年，孤身千里，抚月色之凄清，感笛声之悲惋
，怅然集语，用写羁怀。
楼前澹月连江白，楼底谁家吹玉笛？笛声愤怨哀中流，一
夜愁杀江南客。
江南万里不归家，空掩柴扉度岁华。
双泪别来犹未断，那堪又听《落梅花》。
桃川
作者：陈言
朝代：明
体裁：五言律诗

芳杜生远屿，残霞映细流。云间开洞府，花下系渔舟。缥缈见元鹤，徘徊共白鸥。清时暂潦倒，何日访丹丘。
江右解绶归憩西陵戴氏
作者：陈言
朝代：明
体裁：五言律诗

爱菊辞彭泽，看山返会稽。一琴披月润，双袖御风齐。潮迅人声沸，舟平树色低。主人安道裔，访卧却相携。
病中寓秦溪
作者：陈言
朝代：明

病多慵引架书看，双袖龙钟泪不干。世态炎凉随节序，人情反覆似波澜。溪风送雨过秋寺，山鸟将雏傍药栏。同学少年多不贱，独将衰鬓客秦关。
绝句
作者：陈言
朝代：明

宝凤搔头玉步摇，艳妆空似海棠娇。春情一种无聊赖，重到桃花第四桥。
舟行即景
作者：陈言
朝代：明

红帘小艇稳如车，寒水娟娟浸白沙。汀畔数鸥闲不起，见人飞去入芦花。
艳曲
作者：陈言
朝代：明

鬓云斜亸凤钗横，偷折花枝傍水行。更有恼人肠断处，慢回娇眼笑盈盈。金凤钗头逐步摇，花如双脸柳如腰。最怜长袖风前弱，拽住仙郎尽放娇。金铺闲掩绣帘低，轻打银筝坠燕泥。忆昔花间初识面，倚屏无语捻云篦。轻鬓丛梳阔画眉，翠翘浮动玉钗垂。醉来咬损新花子，绕树藏身打雀儿。
艳曲·其一
作者：陈言
朝代：明

鬓云斜亸凤钗横，偷折花枝傍水行。更有恼人肠断处，慢回娇眼笑盈盈。
艳曲·其三
作者：陈言
朝代：明

金铺闲掩绣帘低，轻打银筝坠燕泥。忆昔花间初识面，倚屏无语捻云篦。
艳曲·其二
作者：陈言
朝代：明

金凤钗头逐步摇，花如双脸柳如腰。最怜长袖风前弱，拽住仙郎尽放娇。
艳曲·其四
作者：陈言
朝代：明

轻鬓丛梳阔画眉，翠翘浮动玉钗垂。醉来咬损新花子，绕树藏身打雀儿。
芭蕉士女
作者：陈言
朝代：明

寂寂无言敛翠蛾，花阴试步学凌波。玉颜空有嫦娥貌，不及芭蕉雨露多。
观丽人走马
作者：陈言
朝代：明

玉鞍初跨柳腰柔，娇眼如波入鬓流。翠袂半将遮粉臆，掉鞭横过小江楼。
赋落叶送别
作者：陈言
朝代：明

落叶乱纷纷，林间起送君。还愁独宿夜，孤客最先闻。
过坤上人居
作者：陈言
朝代：明

野寺夕阳边，香床坐入禅。龙宫连栋宇，世界接人天。宝叶交香雨，鲜云抱石莲。浮名竟何益，心赏独泠然。
送人入蜀以下集明句
作者：陈言
朝代：明

岧峣高阁倚岩阿，把酒相看奈别何。寒色渐经巴峡路，雨声微长楚江波。沧洲别业惊蓬断，白发流年倚剑过。他日相逢又何处，眼中知己渐无多。
送陈三亦入越用韦庄韵
作者：陈言
朝代：明

野花藤蔓乱毵毵，送别旗亭酒半酣。十丈画船如画阁，载将春色到江南。
题天台图寄怀林介夫
作者：陈言
朝代：明

锦瑟惊弦破梦频，无因重见玉楼人。鸟啼云窦仙岩静，梦入天台石路新。芍药比容花比貌，暖烟如粉草如茵。人间只道三山远，犹隔千山与万津。
题张应鹤郊居
作者：陈言
朝代：明

曲径幽人宅，藩篱插槿齐。裁衣延野客，分食养山鸡。古木生云际，回塘绕郭西。寂寥人境外，何事武陵溪？
八卦台诗
作者：陈讲
朝代：明
体裁：七言律诗

成纪群山接大荒，层台高处会三阳。图从浑沌生文理，卦自乾坤辩位方。上古文明爻内起，后来彖象个中藏。谁知道统由兹始，万古儒绅忆圣皇。
崆峒·其一
作者：陈讲
朝代：明
体裁：五言律诗

石径松千尺，荒凉屋数椽。苍云飞绝峤，白日下寒泉。水落鸥停渚，林深鹤避烟。朔风频策马，去上崆峒巅。
崆峒·其三
作者：陈讲
朝代：明
体裁：七言律诗

百二河山入大观，一樽相对坐林峦。岩端雨洗千花碧，洞口云深六月寒。石髓未枯仙已去，玉枝初长鹤频餐。醉来徙倚秋风下，老衲何须为正冠。
崆峒·其二
作者：陈讲
朝代：明
体裁：五言律诗

欲访飞仙阁，先停问道宫。乱烟交翠竹，浥露下丹枫。水落群鱼出，山高一鸟通。鼎湖龙已去，林木尽秋风。
崆峒·其四
作者：陈讲
朝代：明
体裁：古风

忆昔我闻崆峒山，翠峰天削如云鬟。一日仗剑来秦陇，青藜白帻试跻攀。更访仙人煮石处，薜萝长挂紫霞关。铁笛一声灵籁发，寒泉隔壑响潺湲。元鹤青天忽飞下，欲鸣不鸣幽意閒。兴来呼酒坐松根，手抛松子落前湾。东台西台步临眺，太华咫尺烟漫漫。气酣鼓掌发大叫，袖拂天风吹醉颜。探元欲拾金光草，斜日下照林花斑。宕怀出入无穷门，昆崙渤澥同往还。安得复起广成子，相与论道白云间。
归而感兴
作者：陈讲
朝代：明
体裁：古风

抱膝住青山，青山对终日。采药吸天风，扣松读古易。飞云共去来，飘飘乃自逸。神游象帝先，未凿真元质。食气饮沆瀣，灭景炼元秘。道果在窈冥，守和处其一。俯首瞰无穷，宇宙不盈室。何必说长生，元化同消息。
忠节祠
作者：陈讲
朝代：明
体裁：七言律诗

十二连城宿雾黄，一门全节总堪伤。指天力洒金戈血，唾地宁回铁石肠。自分赤心终报主，非缘青史欲传芳。一杯椒酒忠魂在，千仞丰碑照夕阳。
崔贞姑庙
作者：陈许廷
朝代：明
体裁：五言律诗

野塘临练浦，祠屋类团蕉。近社初闻鼓，开门侧近桥。灵衣金粉蚀，烟帐蕙兰销。欲采蘋花荐，回波一水遥。
虞帝行宫
作者：陈诗
朝代：明

德大无如孝，尧因禅侧微。如何五载后，不向九疑归。治世隆三代，愁云黯二妃。至今光祀典，千古仰垂衣。
湖南赋事怀穆公
作者：陈诗教
朝代：明
体裁：七言绝句

藕花居外柳垂丝，水浅舟胶未进时。望断南屏山下路，竹房僧老坐吟诗。
玉泉寺观鱼
作者：陈诗教
朝代：明
体裁：五言律诗

九里松边路，前朝古寺门。客游多马迹，地僻似渔村。非为寻船子，将无傲漆园。坐来重抚掌，更得佐茶樽。
石桥小坐
作者：陈诗教
朝代：明
体裁：五言律诗

落日西山麓，平桥枕石矶。行人穿树杪，隔水见渔扉。龟曝乘荷出，蝉鸣抱叶飞。薰风时复至，独坐澹忘归。
题新中驿壁
作者：陈诗教
朝代：明
体裁：七言绝句

三千客路寄征骖，旅况凄然总未谙。唯有柳枝曾见惯，阿那又不似江南。
哈密城
作者：陈诚
朝代：明

此地何由见此城，伊州哈密竟谁名？荒村漠漠连天阔，众木欣欣向日荣。灵凤景星争快睹，壶浆箪食笑相迎。圣恩广阔沾遐尔，夷貊熙熙乐太平。
哈密火州城
作者：陈诚
朝代：明

高昌旧治月氏西，城郭萧条市肆稀。遗迹尚存唐制度，居人争睹汉宫仪。梵宫零落留金像，神道荒凉卧石碑。征马不知风土异，隔花犹自向人嘶。
土尔番城
作者：陈诚
朝代：明

路出榆关几十程，诏书今到土番城。九重雨露沾夷狄，一统山河属大明。天上遥瞻黄道日，人间近识少微星。姓名不勒阴山石，愿积微勋照汗青。
复过川
作者：陈诚
朝代：明

世事应如梦，胡川又复过。古今陈迹少，高下断崖多。识路寻遗骨，占风验老驼。夷人称瀚海，平地有烟波。
山焰山
作者：陈诚
朝代：明

一片青烟一片红，炎炎气焰欲烧空。春光未半浑如夏，谁道西方有祝融。
崖儿城
作者：陈诚
朝代：明

沙河二水交流中，天设危城水上头。断壁悬崖多险要，荒台废址几春秋。羌儿走马应辞苦，胡女逢人不解羞。使节直从西域去，岸花堤草莫相留。
流沙河
作者：陈诚
朝代：明

桃李花开日载阳，流沙河浅水如汤。无端昨夜西风急，尽捲波涛上小岗。
至撒马儿罕国主兀鲁百果园四首
作者：陈诚
朝代：明

巍巍金壁瓮高台，窗户玲珑八面开。阵阵皇风吹箫幕，飘飘爽气自天来。加趺坐地受朝参，贵贱相逢道撒蓝。不解低头施揖让，谁知屈膝拜三三。饭炊云子邑相兼，不用匙翻手自拈。汉使岂徒营口腹，肯教点染玉纤纤。金鞍骏马玉雕裘，宝带珠缨锦臂鞲。身外不知天壤阔，妄将富贵等王侯。
至撒马儿罕国主兀鲁百果园四首·其一
作者：陈诚
朝代：明

巍巍金壁瓮高台，窗户玲珑八面开。阵阵皇风吹箫幕，飘飘爽气自天来。
至撒马儿罕国主兀鲁百果园四首·其三
作者：陈诚
朝代：明

饭炊云子邑相兼，不用匙翻手自拈。汉使岂徒营口腹，肯教点染玉纤纤。
至撒马儿罕国主兀鲁百果园四首·其二
作者：陈诚
朝代：明

加趺坐地受朝参，贵贱相逢道撒蓝。不解低头施揖让，谁知屈膝拜三三。
至撒马儿罕国主兀鲁百果园四首·其四
作者：陈诚
朝代：明

金鞍骏马玉雕裘，宝带珠缨锦臂鞲。身外不知天壤阔，妄将富贵等王侯。
鲁陈城
作者：陈诚
朝代：明

楚水秦川过几重，柳中城里遇春风。花凝红杏胭脂浅，酒压葡萄琥珀浓。古塞老山晴见雪，孤村僧舍暮闻钟。羌酋举首遵声教，万国车书一大同。
天宁寺海月楼
作者：陈询
朝代：明
体裁：七言律诗

孤城晓日阑干近，万里春光烟雾开。晴树直从天外见，乱山青自海门来。翩翩鹳鹤平原下，杳杳帆樯极浦回。自惜平生几图画，不知曾有此楼台。
续游和壁间韵
作者：陈谏
朝代：明

嵯峨空洞倚芳洲，仙使遥临紫气浮。风捲晴岚山色霁，杯倾斜日石林幽。瑶花远拂苍龙影，玉乳长悬碧涧秋。上界烟霞岩外渺，四郊岛屿望中收。翩翩锦旆回丹壑，凛凛寒霜点翠裘。览胜未随双舄后，追维重订采真游。
万年树
作者：陈谟
朝代：明
体裁：古风

翳荟隐嘉树，穷冬常不彫。堆魁火齐珠，错落英琼瑶。直干不偃蹇，爽气何飘萧。碧梧与翠竹，无此晴霞标。忆昨甘泉宫，含风郁萧萧。凤凰五色羽，翔集不待邀。天子重万年，当之奏云韶。王母留佩环，月明耿良宵。如何海尘起，蜃雾腥丹霄。恶草荐煌煌，不材耸翘翘。懿此丽荒寒，容华日以消。磨牙集豺虎，堕羽群鸱鸮。引睇苍梧云，重华邈难招。徘徊将何及，落景腾山椒。
三月二日为参军介寿
作者：陈谟
朝代：明
体裁：七言律诗

瑞气浓薰海色晴，非关上巳与清明。橘中人献龙根脯，鹤上仙传凤翼笙。入幕参军多节槩，能诗水部最豪英。一千二百年如戏，自是空同旧广成。
为中常题溪山访隐图
作者：陈谟
朝代：明
体裁：五言排律

自适贵清旷，驾言怀隐沦。雨深禹穴外，沙净霅川滨。著述尊弘景，耕桑乐子真。翠屏猿灭迹，绣谷豹藏身。木客倾壶夕，桐君种药晨。水烟清自媚，天籁韵常新。芝熟原轻汉，松高本避秦。祗应陶靖节，来往问遗民。
为剑为豪曹吴钩非宝刀鸣匣欲剸犀流星利吹毛尝闻武库灾穿壁径飞去勃勃芒砀云赤帝何由遇
作者：陈谟
朝代：明

为金为紫磨，太白无颜色。不归董卓坞，肯近王济埒。丹砂安可化，水银安可成。淮南枕中术，举世高其名。为玉为截肪，含章而永贞。入火火弗焦，沉水水弗冰。守圭与五瑞，雕琢备文质。成器有相资，懿此他山石。
为剑为豪曹吴钩非宝刀鸣匣欲剸犀流星利吹毛尝闻武库灾穿壁径飞去勃勃芒砀云赤帝何由遇·其一
作者：陈谟
朝代：明
体裁：古风

为金为紫磨，太白无颜色。不归董卓坞，肯近王济埒。丹砂安可化，水银安可成。淮南枕中术，举世高其名。
为剑为豪曹吴钩非宝刀鸣匣欲剸犀流星利吹毛尝闻武库灾穿壁径飞去勃勃芒砀云赤帝何由遇·其二
作者：陈谟
朝代：明
体裁：古风

为玉为截肪，含章而永贞。入火火弗焦，沉水水弗冰。守圭与五瑞，雕琢备文质。成器有相资，懿此他山石。
为知县谢实林题红梅
作者：陈谟
朝代：明

孤山傲雪压芳凉，换得东风到玉堂。更聘海棠为侍女，桃花马上少年郎。逃禅染白能为黑，争似王家一剪红。忆共扬州何水部，醉吟身入綵霞中。
为知县谢实林题红梅·其一
作者：陈谟
朝代：明
体裁：七言绝句

孤山傲雪压芳凉，换得东风到玉堂。更聘海棠为侍女，桃花马上少年郎。
为知县谢实林题红梅·其二
作者：陈谟
朝代：明
体裁：七言绝句

逃禅染白能为黑，争似王家一剪红。忆共扬州何水部，醉吟身入綵霞中。
乙巳正月携家自永丰萧原郑大中氏复归平川雪晴郊行分得数字因用述怀
作者：陈谟
朝代：明
体裁：古风

蓂飞穷孟陬，鸦喜喧晴宇。食罢澹无营，意行惬幽趣。章缝六七人，谐笑杂今古。出行仍关市，负郭皆乐土。霜留草头花，雪落松梢雨。山翠扫娇蛾，水光摇浴鹭。梅残惊缥蒂，柳弱未金缕。纵横野人庐，大半无外户。皆云县官好，所病在军旅。近时哨粮卒，出没甚虓虎。劫财野为青，杀人血漂卤。以兹不有宁，全家入城住。县官极保障，郭外今安堵。官军多下流，执讯系长组。向来刘表鹰，化为张汤鼠。家人尚未还，宾主阙茗具。升平亮可复，篱落勤遮护。桑柘即抽萌，鹅鸭尚多数。芳菲亦未通，笑指桃李树。乘除理则然，甘苦要相补。我从去年秋，不得恋坟墓。避地来平川，誓将远抄虏。凄凉埙与篪，白发走岁暮。彼是天一方，鳞鸿杳无据。前登胡公山，似蚁缘壁度。悬崖临不测，仄径忧跌仆。竦身胆为掉，况敢一下顾。喘噎投村家，村家亦寇伍。危言相恐迫，云此难久驻。唤儿自束发，导客从儿去。所利客资囊，夺攘俟中路。我家一百指，幸不罹此罟。脱身走郑乡，奔窜泥没股。郑公素长者，见客深慰抚。薪米既幸周，时亦分酒脯。草菅藉地温，伏枕且无虑。新年返平川，复此名胜聚。自闻野人言，惊悚狂欲舞。县官希鲁卓，才子追沈杜。深怀五色笔，随意数行醑。清吟勿体拘，占韵实齿序。蔼蔼春云垂，冷冷石泉语。志喜亦未然，姑将纪愁苦。
乙巳除日次萧极初韵
作者：陈谟
朝代：明
体裁：七言律诗

岁寒不作还家计，倚遍仙人十二阑。霜残腊梅殊草草，苔深墨竹却桓桓。时弹焦尾清还绝，不酌流霞兴自宽。二友风流知我者，耻将心事学冯驩。
九成台
作者：陈谟
朝代：明
体裁：七言律诗

韶阳太守台成日，玉局仙人海上归。万籁尽如韶九奏，五云遥见凤双飞。莲峰隔浦浮春色，武水澄波漾暖晖。错把滕王江阁比，鸣鸾歌舞是邪非。
二日喜晴过采石次韵
作者：陈谟
朝代：明
体裁：七言律诗

推枕鸣鸦喜报晨，忽闻佳句倍怡神。雪迷采石浑如腊，日上天门早是春。一斗青钱沽客酒，半簪华发减年人。二三禅友为知己，相对迂疏兴颇真。
云壑简南安陈知事
作者：陈谟
朝代：明
体裁：古风

达人本云卧，丘壑外轩冕。神明交澹泊，樵牧相偃蹇。伊优与肮脏，叔世同一贬。凄其望诸葛，忧抱何能展。甘霖幸一溉，涸鲋将冀免。归岩出有时，潜石不相远。横浦极天高，怀人路悠缅。英英露菅茅，矗矗飘素练。嵌虚隐空翠，窈窕涵葱茜。虽复簿书繁，而无尘鞅绊。摛章唤阴铿，作赋招王粲。凉飔散冲襟，清波送流盼。亭亭金芙蓉，似是武夷涧。花下藏仙舟，渔郎莫之见。济胜天与游，流霞共谁荐。
人日登风度楼留题
作者：陈谟
朝代：明
体裁：七言律诗

凭高吊古想开元，风度谁知相国贤。八柱承天垂日月，千峰列戟拥貂蝉。龙乘海气窗间过，鹏息天风雨下眠。忽忆重华增怅望，苍梧渺莽暗荒烟。
元日观灯复陪指挥巡城东同行诸公
作者：陈谟
朝代：明
体裁：七言排律

遥闻太乙下清都，五夜香风溢四衢。杨柳连营垂虎帐，芙蓉压水引金吾。蟾宫送月云头净，相府延春夜禁无。粉扇榴裙歌下里，鸡皮鹤发舞寒胡。花枝插烛频频换，泉乳浇茶细细娱。假面拳毛狮子啸，散花烟火寿星扶。兴阑更自巡城钥，时泰还欣绝警枹。游骑追随杂耆老，吹笳激烈混笙竽。飘飘吟句参军送，落落神情长史趍。自叹衰迟多白发，苦无锦句付奚奴。
八月十七日开榜公宴
作者：陈谟
朝代：明
体裁：七言律诗

科诏宾贤兼百粤，省闱开榜秩初筵。尘飞车马羊城外，鼎沸笙歌海角前。进士褒衣班席左，陪臣软帽插花偏。曲江雁塔题名处，为问何人最少年。
八月十五夜宴明伦堂前榕树下
作者：陈谟
朝代：明
体裁：七言律诗

举杯待月月苦迟，金天一碧寒玻瓈。云升复隐榕阴外，风送俄经泮水西。丹桂子成金榜动，紫薇人醉玉绳低。鹍鹏万里非难事，安用人间八骏蹄。
分韵得杖字三十韵
作者：陈谟
朝代：明
体裁：古风

西林崒雄峰，众山此其王。秀如冲霄凤，险若排空浪。高木郁扶疏，旭日明滉瀁。何烦紫盖朝，默已通蓬阆。太史览九州，于焉憩仙仗。遂令百里间，疲癃走祈望。高明当中天，拱卫罗万象。是日正重九，晴云开荡荡。往来三四公，白发森相向。始自泮水涯，青钱挂筇杖。徐升阅武亭，宛见武安像。飞步凌数阶，恍然层霄上。始悟出城闉，顿隔蠓蚋盎。稚松早腾拿，香草极条畅。落星不上天，伏鸽犹在圹。顾侯镇是邦，文武古良将。马军送行厨，时羞压冬酿。宠兹数君子，园绮相少长。佳句况绝奇，意重千金贶。朋徒有清欢，觞酌无限量。侯惠不可忘，羁怀良自旷。吾爱元阳子，至宝不慢藏。掉头不能吟，养真有嘉尚。吾爱霞外人，飘萧云鹤状。身藏一黍微，气溢九垓壮。自惭局方内，探道肯多让。言誇岂是玄，梦断犹成想。譬如水中月，谁能擒不放。归途醉昏昏，逸兴殊怅怅。遥礼山上云，云深暮钟响。
刘子中茅堂
作者：陈谟
朝代：明
体裁：五言律诗

整整筑茅堂，脩脩傍水乡。月明珠在浦，竹密凤鸣冈。啸傲轻轩冕，疏豪引豆觞。敲门无宿客，题句隔莓墙。
初五宿峡山口
作者：陈谟
朝代：明
体裁：五言律诗

野烧隔江明，官船畏虎停。危樯侵石峡，高枕倚沙汀。树杪初弦月，芦根数点萤。一埕香桂酒，自笑独为醒。
别冯寅宾游吴越
作者：陈谟
朝代：明
体裁：七言律诗

逃虚空谷绝过从，惊见虹光射牖中。定自陆云游洛下，还寻李白过江东。山川草木浮佳气，星斗文章属至公。丹凤楼前回首处，金莲夜照玉花骢。
别曲江参谋孙舜元
作者：陈谟
朝代：明
体裁：五言律诗

北望水天冷，南游瘴海凉。衣沾椰叶露，酒送荔枝浆。上相怜才美，邦人沐化良。向来经济熟，知不愧龚黄。
别曾秋月提点诸公
作者：陈谟
朝代：明
体裁：七言律诗

暮年有意欲闻韶，不计关河去路遥。暂别玄都行紫陌，回瞻玉树隔琅霄。丹成鼎内春难老，天入壶中日易消。细袅炉烟频煮茗，绿阴浓处好珍调。
别竹逸极初归锡洲
作者：陈谟
朝代：明
体裁：七言律诗

十载飘零偶此同，明朝判袂各西东。来时梅浦分新白，去日仙坛扫落红。得句每裁云五色，挑灯常近鼓三通。两贤总是金闺彦，善保兴居锡谷中。
别郭宗玉还乡
作者：陈谟
朝代：明
体裁：七言律诗

故乡索寞久离群，邂逅韶阳复论文。缑岭喜逢王子晋，灞陵谁识李将军。来寻锦石看丹荔，归钓清江卧碧云。应共高人川上乐，题诗煮茗到宵分。
别郭思信
作者：陈谟
朝代：明
体裁：七言律诗

望望沙园鹭渚边，綵云忽到九州前。春山步屧寻前度，夜月停杯说隔年。局上蒲翻枭雉采，琴中徽按凤皇弦。河桥折柳难为别，更约看花句共联。
别黄侯归岳州青阳里
作者：陈谟
朝代：明

奕奕青阳里，江船秋到家。雁从彭蠡过，月向洞庭赊。砌长公孙竹，园开子母瓜。莫令生白发，应自问丹砂。天地一虚舟，水烟相共浮。不随苍玉佩，未弊黑貂裘。孝友涪翁传，才情谢朓楼。君山有仙子，吹笛待来游。
别黄侯归岳州青阳里·其一
作者：陈谟
朝代：明
体裁：五言律诗

奕奕青阳里，江船秋到家。雁从彭蠡过，月向洞庭赊。砌长公孙竹，园开子母瓜。莫令生白发，应自问丹砂。
别黄侯归岳州青阳里·其二
作者：陈谟
朝代：明
体裁：五言律诗

天地一虚舟，水烟相共浮。不随苍玉佩，未弊黑貂裘。孝友涪翁传，才情谢朓楼。君山有仙子，吹笛待来游。
南康仙台观吕岩尝游焉观中人不识也死葬其山后一道人来寻师启棺惟二白石化为双鹤飞去今所画岩像特异所见手持钱一文
作者：陈谟
朝代：明
体裁：七言绝句

赏遍罗浮度庾关，仙台重访羽人閒。已收白鹤归天上，犹把金钱玩世间。
参军庭前水香花一树夏月取叶荐汤者三月花开如粟邀共赋之
作者：陈谟
朝代：明
体裁：七言律诗

玲珑琪树出高墙，岂逐残香媚景光。翡翠屑金分户映，木兰坠露拂衣香。浓阴远有秋风操，清味尤宜夏月汤。倚得参军修竹好，共将嘉实待鸾凰。
史君雨为徐知府作
作者：陈谟
朝代：明
体裁：古风

甘雨注，三农舞。村村歌且谣，云是史君雨。四月欲尽五月来，政恐腴田变硗土。史君五马走青原，神龙腾骧离洞府。翻倒银潢挟阴雾，涧溪争赴长江去，一夕良苗青尺许。老农言，百无苦，昔忧井枯无饮处。陂塘不得潴，鱼鳖为人取。丁男租税且阙供，妇女徒然力机杼。木皮草根纷可煮，何似舂粳仍饭黍。园蔬复葱茜，不肉美堪茹。家牛不卖曰取乳，牲肥酒香枫社鼓。时时取欢觅邻父，醉里长歌史君雨。
吉文费赴考功
作者：陈谟
朝代：明
体裁：五言律诗

壮志已云达，守官仍一穷。桑麻焦土后，花柳闭门中。贞石书遗爱，轻车赴考功。台城天尺五，鸣佩列群公。
吊落星寺
作者：陈谟
朝代：明
体裁：古风

移船落星湾，不见落星寺。灰飞劫已空，石在顽无智。尝闻容桀黠，岂是关天意。览胜怀昔贤，金仙久无寄。星宫环紫垣，官守宁容弃。向来果何愆，一斥沦九地。化石竟不归，千载同一恚。
吊赏心亭火
作者：陈谟
朝代：明
体裁：七言律诗

赏心亭上通宵火，万里秋天驾祝融。国内焚莱知有禁，街头舞马竟何穷。秦淮浪赤蛟龙怒，王谢灰飞燕雀空。徒想词人怀往代，繁华想象画图中。
吊越王台
作者：陈谟
朝代：明
体裁：古风

昔者虞翰林，盛制越台碑。读碑多胜槩，登台但荒基。王昔乘黄屋，自云帝蛮夷。迷途殊早复，臣节终无亏。陆贾信自贤，任嚣岂真痴。台今废兴几，终古名不移。海山万景赴，岂殊隆汉时。乃知登览胜，曷以台观为。
同子与入院时就文庙开试院与诸公同止云章阁上
作者：陈谟
朝代：明
体裁：七言律诗

一相南来建大藩，金汤千里虎牙闲。綵云腾凤迎科诏，珠斗垂虹动海关。入院恭陪车马盛，序宾愧列鬓毛班。宁知交广非邹鲁，已有弹冠早出山。
吴元年丁未元日即席和韵
作者：陈谟
朝代：明
体裁：七言律诗

金幡微动綵云偏，寿祝南山与百川。律转东风遍南服，天开大统建元年。舜峰渺渺貂蝉外，淮水悠悠魏阙边。早晚蒲车催入觐，衰迟那得共辉联。
吴元年客韶阳戏作海桑歌
作者：陈谟
朝代：明
体裁：古风

海田茫茫皆种桑，鸿濛万劫劫复长。阴连壶峤磻空阔，枝与日月相低昂。桑根老人太清史，肯向人间管甲子。伏羲三十万春秋，一年一醉如流水。双鬓白尽还青青，至今爱写换鹅经。只酿松花尝满瓮，与君歌笑走沉冥。
吴孝廉九皋归舒城
作者：陈谟
朝代：明
体裁：古风

黄芦日萧瑟，宾鸿念长途。晨兴谢执友，欲发仍徐驱。请为君子行，言送孝廉车。水有深潜鱼，林有返哺乌。綵衣化为衰，落景伤倚闾。陟屺歌白华，飞云增郁纡。凤凰有丹穴，窈窕临古舒。醴泉喷岩阿，竹实垂庭除。饮啄爱羽毛，他年御瑞图。愿君崇令德，金玉坚不渝。
和云壑熟食日韵并·序别
作者：陈谟
朝代：明
体裁：五言排律

只欲闻韶去，其如度岭赊。淹留囊易涩，叙别雨频嗟。老树迷云叶，危墙上土花。榆烟新出火，谷雨早分茶。纪节门垂柳，悲风墓集鸦。他乡托萍水，高兴鄙桑麻。酒出铜泉滑，鱼分丙穴嘉。金相霞错落，锦句玉横斜。落月雷塘路，啼鹃介子家。钟情君最厚，滚滚惜年华。
和友人韵
作者：陈谟
朝代：明

霜林红叶有妍华，出郭幽寻兴自赊。苍耳草深非故道，牵牛花好是谁家。鸡群野褐嵇中散，鹤背天风蔡少霞。邂逅平川同逆旅，时时晴屐响晴沙。刘郎清赏何乃违，休日复自扃柴扉。桥边无人礼黄石，天上有星尊少微。薜荔暗侵扬子宅，鵁鶄长占子陵矶。日斜桐叶题诗罢，头戴寒鸦缓缓归。
和友人韵·其一
作者：陈谟
朝代：明
体裁：七言律诗

霜林红叶有妍华，出郭幽寻兴自赊。苍耳草深非故道，牵牛花好是谁家。鸡群野褐嵇中散，鹤背天风蔡少霞。邂逅平川同逆旅，时时晴屐响晴沙。
和友人韵·其二
作者：陈谟
朝代：明
体裁：七言律诗

刘郎清赏何乃违，休日复自扃柴扉。桥边无人礼黄石，天上有星尊少微。薜荔暗侵扬子宅，鵁鶄长占子陵矶。日斜桐叶题诗罢，头戴寒鸦缓缓归。
和指挥兰花韵
作者：陈谟
朝代：明

名花消得玉为堂，别占薰风六月凉。西子冰肌微带酒，素娥翠袖冷含霜。相辉喜接貂蝉近，共醉宜同锦瑟傍。制使高吟清且丽，綵云散作满城香。临风玉立自堂堂，肯为榕阴借晚凉。瑶柱葳蕤疑剪水，铢衣萧飒自凝霜。操琴好在虞韶后，纫佩还思楚泽傍。曲江祠下违心赏，千古空怀是国香。
和指挥兰花韵·其一
作者：陈谟
朝代：明
体裁：七言律诗

名花消得玉为堂，别占薰风六月凉。西子冰肌微带酒，素娥翠袖冷含霜。相辉喜接貂蝉近，共醉宜同锦瑟傍。制使高吟清且丽，綵云散作满城香。
和指挥兰花韵·其二
作者：陈谟
朝代：明
体裁：七言律诗

临风玉立自堂堂，肯为榕阴借晚凉。瑶柱葳蕤疑剪水，铢衣萧飒自凝霜。操琴好在虞韶后，纫佩还思楚泽傍。曲江祠下违心赏，千古空怀是国香。
和杨少府登快阁用山谷韵
作者：陈谟
朝代：明
体裁：七言律诗

长啸城头天宇平，碧山浓处看新晴。过客帆樯烟雾重，傍人鸥鹭画图明。浪花细逐金鱼起，沙涨还添玉带横。物色分留归少府，千年太史有诗盟。
和萧廷菊海棠
作者：陈谟
朝代：明
体裁：七言律诗

紫绵带露袅高枝，折送窗前看绝奇。春色仙家分已早，金波宾馆赏何迟。锦裁半臂初成后，镜照新妆正就时。闻道邻翁工炒铁，请君莫负数君诗。
和陈中常赠别
作者：陈谟
朝代：明
体裁：五言律诗

相见即相知，相携未忍离。神光湛卢剑，高谊角弓诗。单父琴三叠，河阳花满枝。逍遥行乐处，别后定怀思。
咨询堂诗
作者：陈谟
朝代：明
体裁：四言诗

奕奕岩岩，风纪之堂。雪冰其柱，铁石维梁。鸟飞过之，不敢下窥。高明有抗，神物诃撝。十载之旷，一日而伟。如翚如翼，绣衣戾止。有扁崇崇，端正不颇。珊瑚碧树，交结枝柯。宪纲之振，在悉民隐。于咨于询，是谓绳准。幽者潜润，远者峻壁。聪察或遗，孰伸孰抑。刍荛之贱，商工之卑。勿卑勿贱，言亦有禆。虎冠狼牧，童子能言。蜜矢毡针，明者昏焉。孝妇之旱，三年尤剧。决狱之雨，顷刻而集。穆子格言，著于春秋。咨谋度询，必务于周。岩岩李公，服是明训。惠我庐陵，以风列郡。百邪以正，众枉斯雪。载瞻堂扁，居不栗烈。公德在民，公辔在野。峨峨穹碑，式劝来者。
哦松谢丞托兴于琴剑金玉各赋一章因赋答之
作者：陈谟
朝代：明
体裁：古风

为琴为递钟，冰茧弦孤桐。下堂写猗兰，上堂奏薰风。一嘿成连师，无亏昭文氏。所贵荐郊丘，何心劳郑卫。
喜雨行为瓜尔佳县丞作
作者：陈谟
朝代：明
体裁：古风

田将入种黄尘飞，高原卑隰同歔欷。秧苗盈尺日夜老，南风捲地吹人衣。夹谷贤侯心栗栗，忧国忧民赋安出。清平禅关地高迥，庞眉老衲动如律。松头上接云气寒，柏树遽作龙身蟠。宝瓶杨枝初洒润，风雷奔走驱涛澜。免冠散水城南北，通身是雨皆天泽。连日滂沱不暂停，大湖长陂收不得。斯民呼舞贤侯燕，白下由来壮哉县。今年奉公百不忧，䆉稏高低满郊甸。
因驿舟回寄清远令
作者：陈谟
朝代：明
体裁：五言律诗

晚泊清远驿，言怀仙李标。江光浮云树，潮信急兰桡。单父弹琴夜，西山拄笏朝。怅然一凝伫，诗寄北风遥。
夜雪
作者：陈谟
朝代：明
体裁：古风

耿耿茅檐下，明灯看飞雪。犯此太古寒，因之百情热。匡山有神人，路断梁亦绝。举目但悽恧，星霜变玄发。狂歌白石烂，往往达明发。
夜饮简同席
作者：陈谟
朝代：明
体裁：古风

华月流中天，美人集公馆。战尘良已清，凉飔且宾雁。对此念君子，萍蓬各乡县。赏胜如前期，会心岂在远。旷怀谅所同，乐酒皆维宴。驾言望广寒，所思邈遥汉。玉兔捣玄霜，为谁驻颜面。萧萧青桂枝，吹香助芳荐。殊乖建安才，虚辱高贤眷。微词苦难工，所适非所玩。
天门山
作者：陈谟
朝代：明
体裁：七言律诗

巨灵擘石镇江干，纵有丹梯未易攀。云黑蛟鼍腾出峡，月明虎豹卧当关。稍惊滟滪波涛壮，宛似峨眉翠黛寒。上有飘萧两黄鹄，凌风随我振归翰。
宪使张虚舟谒韶阳文献祠敬简小诗
作者：陈谟
朝代：明
体裁：七言律诗

随车清雨洗边尘，散作韶阳十月春。累世风霜为阀阅，一壶冰雪是精神。民沾德泽安生聚，君遣皇华遍度询。此日貂蝉辉绣斧，千年风度俨相亲。
寄刘孝廉
作者：陈谟
朝代：明
体裁：七言律诗

芝兰香雾隔晴轩，图史虹光自岁年。汉殿每需方正策，楚江犹滞孝廉船。鹅群暖戏池中墨，藜杖寒嘘阁上烟。试把月仪临数帖，因风寄向白云边。
寄刘永泰
作者：陈谟
朝代：明
体裁：七言律诗

新堂燕处独超然，酿有香粇钓有鲜。九日黄花犹似晋，西风白雁总辞燕。扬雄草赋甘泉远，刘向穷经太乙怜。一自秦淮同载后，停云怅望忽经年。
寄川上隐君
作者：陈谟
朝代：明
体裁：五言律诗

停云叠雪鳞，浩荡十洲春。高卧容安石，耕岩乐子真。絮花篱落静，梅雨篆烟新。蚁蛭空多事，鸥波只自驯。
寄泷水县丞
作者：陈谟
朝代：明
体裁：五言律诗

出佐泷水县，缅怀贞节堂。春明綵服丽，天远白云长。鸾诏腾双阙，金冠表一方。依依缝线密，应念久风霜。
寄陈衡山荅其金陵归临贶
作者：陈谟
朝代：明
体裁：七言律诗

朱雀桥边几夕曛，兴亡燕语谩纷纷。怅望谪仙坟上草，低回蒋帝庙前云。征衫尘土乡心共，归路秋云雁翼分。枉沐光临到蓬荜，无由倾盖一论文。
寄韶州段同知菊圃
作者：陈谟
朝代：明
体裁：五言律诗

贰守声名久，河东古绛州。仪曹陪法从，枢府接英游。夏馆榕阴满，秋篱菊蕊稠。官居随地好，山水自风流。
寄项如山伯仲
作者：陈谟
朝代：明
体裁：七言律诗

更无尘土到柴门，还爱疏髯点雪痕。鸥鹭江天新保社，桑麻春雨旧田园。尧民击壤应同乐，鲁殿灵光让独尊。况复惠连群从好，诗怀浓处酒盈樽。
寿星图
作者：陈谟
朝代：明
体裁：五言律诗

云根一丈人，长眉如柳青。调笑赤松子，出入紫微庭。文鹿衔芝草，金童把玉经。武帝何由识，空瞻南极星。
小姑嫁彭郎
作者：陈谟
朝代：明
体裁：七言律诗

窈窕仙姿胜藐姑，彭郎故是子南夫。鲛人为织同心带，凤使亲传五色书。曾共湘妃游洛浦，不随河鼓上天衢。祠庭此日瞻环佩，千丈风波镇小姑。
小姑寄彭郎
作者：陈谟
朝代：明
体裁：七言律诗

平湖黛色照晨妆，只见风波不见郎。已织回文成锦字，莫贪结绶绾金章。马应得意春风里，花不知名官道傍。杜若芳洲谁共采，枉教人断九回肠。
岁除大雪
作者：陈谟
朝代：明

怪底推篷重不开，千岩万壑白皑皑。山阴乘兴那无戴，梁苑多才想有枚。碧落空濛龙偃蹇，黄芦淅沥雁堆魁。上人制笛翻清思，春向梅花调里回。孤篷莫叹凄凉景，一雪翻成富贵年。兔迹尽迷三穴外，兽王谁幻五台前。遥知淮蔡平元济，莫管峨眉冷谪仙。此夕金吾驱逐罢，凤衔春色下丹天。
岁除大雪·其一
作者：陈谟
朝代：明
体裁：七言律诗

怪底推篷重不开，千岩万壑白皑皑。山阴乘兴那无戴，梁苑多才想有枚。碧落空濛龙偃蹇，黄芦淅沥雁堆魁。上人制笛翻清思，春向梅花调里回。
岁除大雪·其二
作者：陈谟
朝代：明
体裁：七言律诗

孤篷莫叹凄凉景，一雪翻成富贵年。兔迹尽迷三穴外，兽王谁幻五台前。遥知淮蔡平元济，莫管峨眉冷谪仙。此夕金吾驱逐罢，凤衔春色下丹天。
峡江周郎墓
作者：陈谟
朝代：明
体裁：五言律诗

此地亦巴丘，将军岂昔游。风吹大树老，坟对古坛幽。庙祀存邦典，时艰惜勇谋。小乔殊凛烈，爽气共横秋。
崆峒云居为曾巽卿赋
作者：陈谟
朝代：明
体裁：古风

云居崆峒下，野鹤鸡群中。堕甑前境忘，弃瓢烦虑空。苍狗任时态，白衣谢尘容。卷幔度冉冉，开镜浮溶溶。阴榻清媚夏，晴扉粲娱冬。亩耕足岁年，林卧窥鸿濛。少日忽复远，聚沙想群童。杖策笑安期，出门交蒯通。晚悟要为达，朝华那可崇。尝恨史家流，老韩将无同。如何曹相国，堂上留盖公。
巢云为萧伯玙赋
作者：陈谟
朝代：明

为问巢云子，云居定几年。饥堪煮为食，吟即染成笺。雨过龙文润，天清海色鲜。相逢韶石上，舒卷兴悠然。为问巢云子，幽贞夙所庐。宁随龙卧壑，不学凤栖梧。拂袖凌空翠，因风问太虚。芙蓉曾揽结，五老复何如。
巢云为萧伯玙赋·其一
作者：陈谟
朝代：明
体裁：五言律诗

为问巢云子，云居定几年。饥堪煮为食，吟即染成笺。雨过龙文润，天清海色鲜。相逢韶石上，舒卷兴悠然。
巢云为萧伯玙赋·其二
作者：陈谟
朝代：明
体裁：五言律诗

为问巢云子，幽贞夙所庐。宁随龙卧壑，不学凤栖梧。拂袖凌空翠，因风问太虚。芙蓉曾揽结，五老复何如。
平远图为祝驿丞赋
作者：陈谟
朝代：明
体裁：七言律诗

贰令新图少府题，驿丞风致罕能齐。远岫微茫南斗外，平川迢递楚天低。已编茅屋依垂柳，更买渔舟度隔溪。为待樵风清唱客，乘风鼓枻到江堤。
张思孟赏菊席上次葛诚夫韵
作者：陈谟
朝代：明
体裁：古风

十月菊始繁，何殊艳阳花。众芳诚所存，独萃清河家。琴樽畅襟抱，金兰盛才华。煌煌锦绮云，承以朱翠霞。餐英想灵均，吹帽怀孟嘉。极兴从淋漓，笑谐绝疵瑕。晚节相与娱，吾生良有涯。
归猿洞歌简玉华遁叟
作者：陈谟
朝代：明
体裁：古风

我本白猿翁，来寻碧环女。望山但觉藤罗深，入门唯见花成坞。花间蝴蝶为我语，解君佩纕媒洞府，自应托梦无险阻。凤凰飞来嗒以咍，子非西行牛秀才。昭君匈奴犹可笑，野狐惑人何媚哉。孙郎前身孙供奉，袁氏化形妖气重。峡山要是萃逋逃，狐女观心国师动。翁所佩，苍龙精，试一舞，耳生风。旌阳斩蛟江水中，何当一扫山为空。我闻凤凰言，还谢双蝴蝶。画船东下山苍茫，閒向江心弄明月。
彭郎忆小姑
作者：陈谟
朝代：明
体裁：七言律诗

青山何事翠如颦，应惜红颜镜里人。枕转珊瑚空托梦，杯倾鹦鹉懒濡唇。行云仙袂游何所，拾翠芳期误此春。隔花流水何由见，莫自陈王赋洛神。
徐韶州追和仆叙别韵见寄用韵答之
作者：陈谟
朝代：明
体裁：七言律诗

别来只忆韶州景，忽枉佳章寂寞滨。太守襜帷三载旧，侍郎官诰五花新。枌榆社日家家酒，莺燕江亭在在春。苦恨云山迢递隔，无因晤语乐天真。
得季子果嘉兴书
作者：陈谟
朝代：明
体裁：五言律诗

闻汝踪无定，杭州定婺州。雪寒探虎穴，浪猛踏风舟。千里传家问，三年滞旅游。七旬今又四，短发不宜秋。
快阁脩篁古木图
作者：陈谟
朝代：明

老去张骞两鬓华，乘风曾记到天家。回看粉壁千年树，还是银潢八月槎。风流贰令写苍筤，判簿题诗白雪香。太守公馀时倚槛，满天风雨起潇湘。
快阁脩篁古木图·其一
作者：陈谟
朝代：明
体裁：七言绝句

老去张骞两鬓华，乘风曾记到天家。回看粉壁千年树，还是银潢八月槎。
快阁脩篁古木图·其二
作者：陈谟
朝代：明
体裁：七言绝句

风流贰令写苍筤，判簿题诗白雪香。太守公馀时倚槛，满天风雨起潇湘。
怀杨子将
作者：陈谟
朝代：明
体裁：五言律诗

建安七才子，江夏一黄童。鹳爵那衔鳣，琴高不化龙。羁孤千里易，孝友一生隆。最有宜春恨，魂飘结暗松。
怀泮池诸友
作者：陈谟
朝代：明
体裁：五言绝句

幽怀落泮池，古柏守朱户。美人秀疏髯，望望隔烟雾。
怀海北张指挥
作者：陈谟
朝代：明
体裁：五言律诗

韶阳深窈窕，海北郁岧峣。冬热蕉衫薄，晴寒海族骄。辕门歌画一，城角动招摇。想见张公子，椰浆日几瓢。
悼刘生
作者：陈谟
朝代：明
体裁：古风

刘生少年美无如，壮志只欲攀云衢。焉得青藜照天禄，苦遭燕麦迷玄都。故园花木愁题鴂，綵服庭闱叹蟪蛄。白璧久寒黄土暖，更堪老树夜鸣乌。
戊申元日次韵
作者：陈谟
朝代：明
体裁：七言律诗

午夜朝回岁亦迁，一蓬残雪入新年。寒云宿雾晴犹积，翠壁丹崖晓半鲜。淡淡春生黄苇岸，沄沄波泛白鸥天。蒋山风日应妍美，到日同参不二禅。
戏和肱道人
作者：陈谟
朝代：明
体裁：七言律诗

道人连日醉如泥，应爱铜泉浸鹿蹄。内景新将丹鼎炼，丽词常展锦笺题。迎春处处经行遍，饯岁时时举按齐。只恐夜深欢寝后，不知鸡向五更啼。
戏赠归洪
作者：陈谟
朝代：明
体裁：七言律诗

江总还家白发新，楼卿老去五侯贫。几经紫陌看花处，忆著金龟换酒人。舞雪回风歌窈窕，登山临水意逡巡。东湖烟柳西山雨，还有高车访隐沦。
报春树
作者：陈谟
朝代：明
体裁：五言律诗

但使群芳早，何嫌五月迟。往花任杨柳，孤注笑酴醾。春事谁能报，天机不自私。此身虽老大，云锦烂离披。
效谣体
作者：陈谟
朝代：明
体裁：七言律诗

小池未雨蛙先闹，矮屋非贫燕不过。老马反驹徒苦耳，桃虫维鸟定如何。漆园梦断悠悠蝶，南浦风回漫漫波。面似靴皮犹有笑，才如袜线绝须歌。
方丘生隐居玄洲题曰小蓬莱
作者：陈谟
朝代：明
体裁：七言律诗

玄洲故是小蓬莱，鳌背烟消五色开。月鼎云中分药送，蓬头海外寄书来。晴沙金屑眠龙子，芝草瑶芳养鹤胎。已办游山青竹杖，还能酌我紫霞杯。